Netanyahu beri amaran, serangan di Gaza hanya permulaan

BAITULMAQDIS, 28 Rabiulawal 1445H, Sabtu – Perdana Menteri Israel, Benjamin Netanyahu memberi amaran bahawa serangan tanpa henti ke atas Semenanjung Gaza ‘hanyalah permulaan’.

“Kami menyerang musuh kami (Hamas) dengan kekuatan yang tidak pernah berlaku sebelum ini dan saya mengesahkan bahawa ini hanyalah permulaan,” katanya dalam satu kenyataan televisyen yang disiarkan oleh Saluran 12 Israel.

Katanya, Israel akan menamatkan pertempuran pada masa yang dilihat sesuai selepas Hamas dikalahkan.

Beliau menegaskan, Tel Aviv sedang menggerakkan sokongan antarabangsa secara besar-besaran untuk operasi itu dan memaklumkan jangkaan bekalan peluru dan senjata Amerika Syarikat (AS).

Netanyahu mengulangi janjinya untuk menghapuskan pejuang Hamas sejak bermulanya Operasi Taufan Al-Aqsa.

Sehingga kini, angka korban rakyat Palestin terus meningkat iaitu mencecah hampir 1,900 orang dengan 6,388 yang lain cedera.

Konflik bermula apabila Hamas memulakan Operasi Taufan Al-Aqsa – serangan mengejut pelbagai serampang termasuk serangan roket bertubi-tubi dan penyusupan ke Israel melalui darat, laut dan udara.

Hamas berkata, operasi itu sebagai tindakan balas terhadap penyerbuan Masjid Al-Aqsa di Baitulmaqdis Timur yang diduduki dan keganasan penceroboh Israel yang semakin meningkat terhadap rakyat Palestin.

Tentera Israel kemudian membalas dan melancarkan Operasi Pedang Besi terhadap sasaran Hamas di Semenanjung Gaza.

Serangan diperluaskan kepada pemotongan bekalan air dan elektrik ke Gaza, memburukkan lagi keadaan hidup di kawasan di bawah kepungan yang melumpuhkan sejak 2007. – Agensi


Pertambahan CRK guru kepada 14 hari langkah tepat: iGuru

BANGI, 24 Muharam 1444H, Isnin – Cadangan Kesatuan Perkhidmatan Perguruan Kebangsaan (NUTP) untuk menambahkan bilangan hari Cuti Rehat Khas (CRK) guru daripada 10 kepada 14 hari dilihat sebagai langkah wajar dan bertepatan.

Ia bukan sahaja diyakini mampu memberi peluang kepada warga guru memanfaatkan cuti untuk tujuan kesejahteraan emosi dan psikologi tetapi juga menguruskan hal-hal peribadi tanpa mengganggu emosi mereka.

Presiden Ikatan Guru-Guru Muslim Malaysia (iGuru), Ustaz Mohd Azizee Hasan berkata, langkah berkenaan dilihat relevan berikutan kali terakhir CRK disemak ialah empat tahun lalu dengan dinaikkan cuti dari tujuh kepada 10 hari.

“Kerajaan wajar mempertimbangkan cadangan tersebut untuk penjawat awam khususnya warga guru dengan mengambil kira beban tugas yang semakin mencabar dan rencam.

“Jumlah 10 hari CRK kini dilihat tidak mencukupi untuk guru memandangkan faktor keperluan kehidupan guru sekarang,” katanya dalam kenyataan, hari ini.

18 Ogos lalu, NUTP mencadangkan kerajaan meningkatkan CRK daripada 10 kepada 14 hari dengan kali terakhir perubahan dilakukan empat tahun lalu.

Presidennya, Aminuddin Awang berkata, cadangan itu selaras peningkatan jumlah maksimum pengumpulan gantian cuti rehat (GCR) penjawat awam daripada 150 hari kepada 160 hari bagi award gantian tunai (golden hand shake) seperti dibentangkan pada Belanjawan 2022.

Mengulas lanjut, Ustaz Mohd Azizee berkata, cabaran dunia pendidikan hari ini tidak sama khususnya pada era digitalisasi yang memerlukan kecekapan dan kepantasan mengadaptasikan perubahan dalam pengajaran serta pembelajaran secara digital.

Malah, katanya, kesan pandemik COVID-19 dan era digital menuntut guru mengakses kemahiran baharu, kaedah PdPc dan pelaporan secara maya.

“Situasi terkini sedikit sebanyak memberikan tekanan kepada warga guru serta mencabar emosi dan psikologi mereka,” katanya.

Katanya lagi, guru-guru boleh menjadikan pemberian cuti ini sebagai terapi minda dan jiwa kesan daripada tugas yang mencabar dan berat.

“Masa-masa ini dapat dimanfaatkan untuk urusan kekeluargaan, merapatkan kasih sayang dengan ahli keluarga sekali gus membantu meningkatkan motivasi guru dalam kerjaya mereka.

“Sekiranya kerajaan menimbang untuk menaikkan kadar CRK ini sebanyak 14 hari, ia bukanlah bermakna guru-guru menggunakannya sewenang-wenangnya sebaliknya perlu dilakukan secara berhikmah tanpa ada mana-mana tekanan daripada mana-mana pihak.

“Ia juga bukan bermaksud guru culas dan malas dalam menunaikan tanggungjawab sebagai guru tetapi ia satu penghargaan atas jasa dan sumbangan guru yang telah berkorban mendidik anak bangsa,” katanya.

Katanya lagi, sudah tiba masa kerajaan khusus Jabatan Perkhidmatan Awam mempertimbangkan cadangan ini demi manfaat warga guru serta kelestarian sistem pendidikan negara.

Katanya, pemberian ini diharap dapat menterjemahkan semangat Keluarga Malaysia yang sentiasa prihatin dan cakna kepada rakyatnya khususnya warga guru yang menjadi tunjang sekolah sejahtera.


Tiga juta rumah berisiko banjir di UK

LONDON, 18 Muharam 1444H, Selasa – United Kingdom (UK) berada dalam keadaan berjaga-jaga terhadap kemungkinan banjir kilat kerana gelombang haba yang semakin reda membuka jalan kepada hujan lebat dan ribut petir, kata laporan.

Dalam buletin hari ini, Met Office, perkhidmatan cuaca kebangsaan UK, memberi amaran tentang ‘banjir luar biasa’ yang boleh menyebabkan tiga juta rumah pada risiko banjir minggu ini selain menyebabkan gangguan perjalanan.

Ia mengarahkan isi rumah untuk menyediakan beg yang mengandungi telefon bimbit, dokumen insurans dan wang tunai kecemasan, ketika negara bersiap sedia menghadapi huru-hara lalu lintas dan bekalan elektrik terputus akibat banjir dalam beberapa hari akan datang.

Amaran ribut petir kuning Met Office untuk kebanyakan negara dijangka kekal di seluruh Selatan England pada hari Rabu.

Menurut amaran cuaca yang dikeluarkan oleh Pejabat Met, hujan dan ribut petir yang bermula pada Ahad akan berterusan sehingga Rabu, sekali gus menamatkan gelora salah satu gelombang haba paling kering dalam rekod.

Sebahagian dari Devon dan Cornwall di barat daya England telah dinaiki air, menyebabkan jalan raya ditenggelami air.

Amaran banjir juga telah dikeluarkan untuk bahagian barat London, mendorong orang ramai untuk mengambil langkah kecemasan untuk krisis yang akan datang.

Datuk Bandar London, Sadiq Khan berkata beliau telah menulis kepada puluhan ribu warga London yang tinggal di rumah yang mungkin terjejas akibat banjir kilat, menyeru mereka untuk menghubungi Floodline, atau mengikut arahan laman web pihak berkuasa tempatan mereka untuk ‘meminimumkan’ kesan banjir pada mereka. – Agensi


Bahrain, Oman ikut jejak UAE normalisasi hubungan Israel?

TEL AVIV, 27 Zulhijjah 1441H, Isnin – Rejim pengganas Israel mendakwa, Bahrain dan Oman bakal menjadi negara Teluk berikutnya yang akan mengikut jejak langkah Emiriah Arab Bersatu (UAE) dalam menormalisasi hubungan dengan Tel Aviv.

Menteri Perisikan Israel, Eli Cohen mendakwa, pihaknya akan mengikat lebih banyak perjanjian dengan negara Teluk dan negara Islam lain di Afrika.

“Setelah perjanjian ini (dengan UAE), akan ada perjanjian tambahan bersama negara Teluk dan negara muslim lain di Afrika.

“Saya fikir bahawa Bahrain dan Oman pasti ada dalam agenda ini. Selain itu, kemungkinan pada tahun akan datang akan ada perjanjian damai dengan negara-negara di Afrika, antaranya Sudan,” katanya.

Sebelum ini, Bahrain dan Oman memuji kesepakatan UAE-Israel – yang mendapat kecaman hebat oleh pihak antarabangsa termasuk Turki.

Perdana Menteri Israel, Benjamin Netanyahu pernah bertemu dengan pemimpin Oman dan Sudan, sekitar dua tahun lalu.

Seorang pegawai Amerika Syarikat (AS) mendakwa, White House telah berhubung dengan banyak negara di rantau, sebagai usaha untuk mengembangkan hubungan dan perjanjian dua pihak.

Pegawai berkenaan enggan menamakan negara-negara terbabit, tetapi mendakwa ia adalah negara Arab dan muslim di Timur Tengah serta Afrika.

Minggu lalu, Israel dan UAE mengumumkan langkah normalisasi hubungan diplomatik dan memperluaskan hubungan baharu. Kesepakatan itu dilakukan dengan bantuan AS, sebagai agenda penentangan terhadap Iran.

Keputusan UAE itu bagaimanapun mendapat kecaman daripada rakyat dan pemimpin Palestin, yang menyifatkan perjanjian dengan negara penjajah berkenaan sebagai pengkhianatan. – Agensi


20 individu termasuk 16 warga emas ditahan berjudi, langgar PKP

GEORGE TOWN, 25 Jamadilakhir 1442H, Ahad – Polis menahan 20 individu termasuk 16 warga emas yang sedang leka bermain judi di sebuah rumah sewa yang dijadikan markas untuk mereka berjudi ketika pelaksanaan Perintah Kawalan Pergerakan (PKP), di Air Itam, di sini awal pagi tadi.

Seramai 15 lelaki dan lima wanita ditahan dalam serbuan pada jam 1.00 pagi oleh polis dari Bahagian Kongsi Gelap, Judi & Maksiat (D7) dengan kerjasama Bahagian Jenayah Berat (D9) Ibu Pejabat Polis Kontijen (IPK) Pulau Pinang itu.

Menurut sumber, serbuan dibuat hasil risikan serta intipan sejak seminggu lepas, dan ketika serbuan empat daripada mereka yang terdiri tiga lelaki dan seorang wanita sedang bermain judi jenis daun terup.

“Yang lain sedang leka bermain mahjong, dan susulan pemeriksaan lanjut di rumah itu, polis merampas peralatan untuk berjudi seperti daun terup dan mahjong serta wang tunai di atas meja sebanyak RM1,350,” katanya ketika dihubungi hari ini.

Sementara itu, Ketua Jabatan Siasatan Jenayah Pulau Pinang SAC Rahimi Mohd Ra’ais ketika dihubungi mengesahkan penahanan 20 individu berumur antara 50 dan 70 tahun itu, kerana terlibat dengan aktiviti perjudian di rumah sewa berkenaan.

Katanya, semua mereka disiasat mengikut Seksyen 269 Kanun Keseksaan, dan Perkara 16 Peraturan-Peraturan Pencegahan dan Pengawalan Penyakit Berjangkit 2021 kerana melanggar Perintah Kawalan Pergerakan (PKP) serta Seksyen 7 (2) Akta Rumah Judi Terbuka 1953. – Bernama


Ribut terbangkan bumbung Flat Rosmerah, 50 keluarga terjejas

JOHOR BAHRU, 14 Muharram 1444H, Jumaat – “Ketika itu saya cuma mampu menangis dan melaungkan azan selepas melihat bumbung rumah diterbangkan angin kencang.”

Demikian detik cemas diceritakan Rosliza Jaafar, 50, selepas rumahnya di Flat Rosmerah Taman Johor Jaya di sini, menjadi antara 50 kediaman yang terjejas akibat ribut dan hujan lebat yang berlaku selama dua jam pada kira-kira 1.30 tengah hari tadi.

Tinjauan Bernama mendapati bumbung di enam daripada 10 blok flat empat tingkat itu tercabut dan diterbangkan angin menyebabkan rumah mangsa dimasuki air dan kelengkapan rumah rosak, selain beberapa pokok turut tumbang dan menimpa kenderaan.

Kesemua 50 keluarga yang terjejas akan dipindahkan ke sebuah pusat pemindahan sementara di Dewan Johor Jaya, di sini.

Menceritakan lanjut, Rosliza berkata ketika kejadian dia sedang mengemas rumah sebelum dikejutkan dengan bunyi kuat dan melihat bumbung rumah jirannya diterbangkan angin.

“Mula-mula bumbung rumah jiran sebelah terbang, selepas itu saya tengok bumbung rumah saya pula terbang. Hujan masuk dalam rumah menyebabkan sampai sekarang masih digenangi air dan kejadian seumpama ini tidak pernah berlaku sejak 22 tahun saya tinggal di sini,” katanya yang bekerja di syarikat makanan segera.

Suri rumah Rohaizah Yahya, 48, pula berkata dia dan keluarganya masih terkejut dan trauma dengan insiden yang berlaku.

“Ketika kejadian, saya berada di dapur dan dengar bunyi angin. Bila dengar bunyi benda jatuh, saya terus dongak dan nampak putih sahaja sebab kabus dan hujan.

“Anak saya yang berada dalam bilik pula terus berlari ke arah saya sebab takut. Semua bilik dimasuki air dan kami terpaksa berlindung di dapur sebab di situ saja yang masih selamat,” kata ibu kepada empat anak itu.

Sementara itu, Pengerusi Jawatankuasa Perumahan dan Kerajaan Tempatan Negeri Johor Datuk Mohd Jafni Md Shukor berkata beliau akan berbincang dengan Menteri Besar Johor Datuk Onn Hafiz Ghazi untuk mendapatkan peruntukan segera bagi membantu mangsa.

“Majlis Bandaraya Johor Bahru (MBJB) menganggarkan sekurang-kurangnya RM1 juta diperlukan untuk membaiki kerosakan yang bukan sahaja melibatkan bumbung tetapi pendawaian elektrik kerana ada yang rosak.

“Kerja-kerja pembaikan mungkin mengambil masa lama tetapi apa yang penting ketika ini kita mahu bantu mangsa yang terjejas,” katanya. – Bernama


PAS nafi batal kerjasama dengan UMNO dalam MN

BANGI, 12 Jamadilawal 1442H, Ahad – Kenyataan Presiden PAS, Datuk Seri Abdul Hadi Awang bahawa parti itu membatalkan kerjasama dengan UMNO dalam Muafakat Nasional (MN) adalah palsu dan tidak berasas.

Perkara itu disahkan Setiausaha Akhbarnya, Abdul Malik Ab Razak menerusi status dimuat naik dalam akaun Facebook rasmi Abdul Hadi hari ini.

“Adalah dimaklumkan kenyataan ini (rujuk gambar) adalah palsu dan tidak berasas sama sekali.

“Sebarang kenyataan rasmi Presiden PAS boleh dirujuk melalui Facebook Dato’ Seri Tuan Guru Haji Abdul Hadi Awang. Sekian, terima kasih,” katanya.

Terdahulu, dalam kenyataan pendek disebarkan di media sosial, Abdul Hadi kononnya memberitahu membatalkan kerjasama dengan UMNO seterusnya berkata, PAS dan Parti Pribumi Bersatu Malaysia (Bersatu) akan bertanding dalam semua kerusi Parlimen serta Dewan Undangan Negeri (DUN) pada Pilihan Raya Umum ke-15 (PRU15).


Ekonomi Sri Lanka tumbang akibat bebanan hutang

COLOMBO, 22 Zulkaedah 1443H, Rabu – Ekonomi Sri Lanka akhirnya tumbang akibat bebanan hutang, termasuk setelah beberapa bulan negara itu berdepan kekurangan makanan, bekalan bahan api dan elektrik.

Kemelut itu juga menyebabkan kepulauan Asia Selatan berkenaan tidak lagi mampu mengimport bekalan bahan api.

Perdana Menteri Sri Lanka, Ranil Wickremesinghe berkata, negaranya kini berdepan situasi lebih serius dalam mengatasi masalah kekurangan bekalan bahan api, elektrik dan makanan,

Beliau yang juga Menteri Kewangan berkata, Sri Lanka turut kehilangan pelancong berikutan kesan pandemik COVID-19, selain berdepan lonjakan kos komoditi.

Katanya, buat masa ini Ceylon Petroleum Corporation menanggung hutang sebanyak AS$700 juta.

“Situasi yang kita alami ini menyebabkan tiada negara dan organisasi di dunia ini bersedia memberikan bantuan bekalan petrol dan memberi hutang kepada kita,” katanya.

Pada masa sama, Wickremesinghe mengakui kerajaan gagal bertindak tepat pada masanya untuk mengubah keadaan, berikutan rizab asing Sri Lanka kini semakin berkurangan.

Jumaat lalu, Menteri Tenaga dan Kuasa, Kanchana Wijesekera berkata, bekalan bahan api Sri Lanka mampu bertahan selama kira-kira lima hari lagi, sambil menunggu bantuan kredit baharu daripada kerajaan India sebanyak AS$500 juta untuk bahan api.

Negara dengan 22 juta penduduk itu terperangkap dalam krisis kewangan terburuk dalam tujuh dekad selepas rizab pertukaran asingnya menyusut ke paras terendah, dengan kehabisan dolar untuk membayar import penting termasuk makanan, ubat-ubatan dan bahan api.

Kekurangan bahan api bertambah buruk dengan barisan sepanjang beberapa kilometer di beberapa stesen minyak di seluruh negara, membawa kepada protes apabila pemilik kenderaan menunggu, kadangkala semalaman, untuk petrol dan diesel. – Agensi


Suspek Macau Scam peruntuk RM4 juta sebulan untuk sogokan

BANGI, 2 Rabiulawal 1442H, Isnin – Suspek kes Macau Scam dan sindiket perjudian dalam talian didakwa ‘membelanjakan’ antara RM2 juta hingga RM4 juta sebulan untuk pelbagai pihak menutup jenayahnya, lapor Utusan Malaysia.

Goh Leong Yeong atau popular dipanggil Alvin – yang juga menggunakan gelaran ‘Datuk Seri’ palsu – didakwa berbuat demikian bagi ‘menghidupkan’ aktiviti jenayahnya di Selangor dan Kuala Lumpur.

Sumber memberitahu Utusan Malaysia bahawa dana yang diterima dari Macau Scam dan aktiviti perjudian dalam talian telah dibahagikan di antara pelbagai pihak yang berpotensi untuk ‘meniup wisel’ berhubung kegiatan haram yang dikatakan telah bermula sejak lima tahun lalu.

Katanya lagi, siasatan mendapati hampir 100 orang mungkin menerima wang dari Alvin – yang kini diburu oleh polis selepas melarikan diri dari perkarangan ibu pejabat Suruhanjaya Pencegahan Rasuah Malaysia (SPRM) pada 11 Oktober lepas.

“Ini termasuk individu berpengaruh, pegawai dan polis yang telah ditahan atau disiasat oleh SPRM.

“Wang itu ‘dibayar’ untuk melindungi jenayah Macau Scam dan perjudian dalam talian serta memberikan maklumat jika pihak berkuasa merancang serbuan,” kata sumber itu.

Sumber berkata, agensinya masih menyiasat jenayah yang didakwa dilakukan oleh Alvin dan ketua sindiket lain.

Sebelum ini, Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, Goh dikehendaki bersabit siasatan membabitkan tiga kes mengikut Seksyen 4(1) (C) Akta Rumah Judi Terbuka.

Suspek telah melarikan diri sebaik sahaja dibebaskan dengan jaminan SPRM kerana terbabit dalam kes Macau Scam baru-baru ini.

Suspek dilihat menaiki kenderaan jenis Vellfire bersama peguamnya dan dua pengawal peribadinya.

Bagaimanapun setibanya di pagar utama bangunan berkenaan, tangkapan semula terhadap suspek oleh pihak polis bagaimanapun gagal selepas mendapati suspek tiada dalam kenderaan berkenaan.

Pemeriksaan Kamera Litar Tertutup (CCTV) mendapati suspek telah bertindak memanjat pagar untuk meloloskan diri dibantu dengan dua pengawal peribadinya sebelum menaiki sebuah lagi kenderaan yang menunggunya di luar pagar.


APMM usir lebih 300 bot nelayan Indonesia ceroboh perairan Perak

LUMUT,  11 Rabiulakhir 1442H, Jumaat  – Agensi Penguatkuasaan Maritim Malaysia (APMM) telah mengusir 363 bot nelayan Indonesia kerana menceroboh perairan negeri Perak sejak pelaksanaan Perintah Kawalan Pergerakan (PKP) pada 18 Mac lalu hingga semalam.

Ketua Pengarah APMM Laksamana Maritim Datuk Mohd Zubil Mat Som berkata, bagi bulan ini sahaja sebanyak 173 bot nelayan Indonesia yang menceroboh perairan Pulau Jarak, dekat sini, berjaya diusir.

Katanya pada 9 November lalu, Kapal Maritim (KM) Malawali mengusir sembilan bot disusuli 127 bot bagi tempoh 16 hingga 20 November pada jarak kira-kira 23.6 sehingga 25.7 batu nautika Barat Laut, Pulau Jarak.

“Semalam KM Rawa pula telah mengusir 37 bot nelayan negara jiran itu di kedudukan 28.8 batu nautika Barat Laut Pulau Jarak.

“Hasil pemeriksaan mendapati kesemua bot yang diusir masing-masing membawa lima hingga lapan kru termasuk tekong dengan peralatan menangkap ikan,” katanya dalam satu kenyataan di sini hari ini.

Mohd Zubil berkata, tindakan pengusiran bot nelayan asing itu merupakan usaha untuk mengekang penyebaran pandemik COVID-19 serta membantu Kementerian Kesihatan Malaysia (KKM) menurunkan graf kebolehjangkitan wabak tersebut dalam kalangan rakyat Malaysia.

“Aset Maritim Malaysia yang merangkumi kapal, bot pemintas, pesawat udara dan radar akan terus mengawasi dengan ketat sempadan perairan negara melalui peningkatan rondaan penguatkuasaan serta pengutipan maklumat perisikan,” katanya.

Dalam pada itu, Mohd Zubil berkata, pihaknya telah menghubungi rakan sejawatnya di Indonesia dan Konsulat Jeneral Indonesia di Pulau Pinang untuk membantu menangani isu pencerobohan bot nelayan dan pendatang asing negara itu ke perairan Malaysia. -Bernama


Peneroka haram Israel tembak peserta solidariti Sheikh Jarrah

RAMALLAH, 23 Zulhijjah 1442H, Isnin – Seorang peneroka haram Israel melepaskan tembakan ke arah penduduk Palestin yang turut serta dalam perhimpunan solidariti untuk penduduk Sheikh Jarrah.

Kejadian berlaku di mana empat keluarga Palestin di kejiranan Sheikh Jarrah di Baitulmaqdis Timur menunggu keputusan daripada Mahkamah Tinggi Israel berhubung pengusiran paksa dari kediaman mereka.

Saksi memberitahu, seorang peneroka melepaskan tembakan ke arah pemuda Palestin ketika acara solidariti bersama penduduk Sheikh Jarrah.

Mangsa mengalami cedera ringan di kaki.

Susulan kejadian itu, polis Israel bertindak menutup kawasan berkenaan.

Keempat-empat keluarga Palestin – Kurd, Skafi, Jaouni, dan al-Qassem – telah mengemukakan rayuan ke Mahkamah Tinggi berhubung pengusiran paksa dari rumah mereka untuk kepentingan peneroka haram.

Mereka adalah sebahagian daripada kumpulan lebih daripada 500 penduduk Palestin – terdiri daripada 28 keluarga – menghadapi pengusiran paksa dari kawasan kejiranan. – Agensi


Meski UMNO keluar PN, kerajaan belum tumbang seperti ‘dahulu’

BANGI, 11 Zulhijjah 1441H, Sabtu – Meskipun UMNO tidak menyertai gabungan Perikatan Nasional (PN), kerajaan boleh terus merancang agenda dasar yang ingin dilakukan, termasuk pembentangan Belanjawan dan pemulihan ekonomi negara dalam usaha menangani pandemik COVID-19.

Pemerhati politik, Prof Dr Mohd Azizuddin Mohd Sani berkata, walaupun UMNO keluar, kerajaan PN terus dipertahankan dan semua Ahli Parlimen dan ADUN UMNO terus berperanan dalam kerajaan seperti biasa.

“Meskipun UMNO tidak lagi bersama PN, UMNO membenarkan semua Ahli Parlimen dan ADUN UMNO terus kekal bersama dalam kerajaan PN pada peringkat Persekutuan dan negeri.

“Apakah maksudnya ini? Sebenarnya secara teknikal atau tidak, secara langsung sebenarnya UMNO masih bersama PN. Kerajaan PN tidak jatuh seperti mana BERSATU keluar daripada kerajaan PH bersama-sama sebahagian Ahli Parlimen dan ADUN BERSATU yang menyebabkan kerajaan PH jatuh,” katanya menulis di Berita Harian.

Mengulas lanjut beliau yang juga Profesor di Pusat Pengajian Antarabangsa, Universiti Utara Malaysia berkata, buat masa ini, PN sebagai kerajaan peringkat Persekutuan mempunyai kelebihan merencanakan agenda rakyat untuk memenangkan gabungan berkenaan nanti.

“Namun, dinamik politik Malaysia selalu cepat berubah, sukar ingin dinyatakan sama ada PN akan wujud pada Pilihan Raya Umum ke-15 (PRU-15) nanti.

“Buat masa ini, PN terus bertahan sebagai kerajaan walaupun UMNO sudah keluar dari gabungan itu,” katanya.

Beliau berkata, semua pihak masih memerlukan masa lagi untuk memantapkan kedudukan mereka secepat mungkin bagi menghadapi cabaran PRU-15 yang mendatang.

“Rakyat akan memerhatikan tindak tanduk politikus Malaysia ini. Siapa yang dapat meyakinkan rakyat Malaysia mengenai agenda dan matlamat politik yang ingin dibawa, pihak itulah yang akan memenangi PRU-15 nanti,” katanya.

Terdahulu, UMNO membuat keputusan tidak menyertai PN, sebaliknya akan memperkasakan Muafakat Nasional (MN) bersama PAS dan komponen Barisan Nasional (BN).

Presiden UMNO, Datuk Seri Dr Ahmad Zahid Hamidi berkata, sokongan kepada kerajaan PN ketika ini, hanya berlandaskan sokongan Ahli Parlimen UMNO dan BN serta ADUN dalam pembentukan Kerajaan Pusat dan di beberapa negeri.

Katanya, Tan Sri Muhyiddin Yassin selaku Presiden BERSATU dalam pertemuan dengan Ahli Parlimen BN sebelum ini menyatakan hasrat membawa partinya menyertai MN.


Filem Mat Kilau kutip RM80 juta 25 hari tayangan

BANGI, 16 Zulhijjah 1443H, Sabtu – Filem Mat Kilau: Kebangkitan Pahlawan terus menguasai tayangan di pawagam dengan kutipan terkini mencecah RM80 juta.

Filem terbitan Studio Kembara itu masih mendapat sambutan luar biasa daripada penonton meskipun sudah 25 hari tayangan.

Pengarahnya, Syamsul Yusof meluahkan rasa syukur terhadap sambutan berterusan daripada penonton kepada filem epik berkenaan.

“Allah lah yang telah gerakkan hati kalian untuk membeli tiket tonton filem ini! Sujud syukur #matkilau,” katanya di Instagram, hari ini.

Menerusi hantaran berasingan, Syamsul berkata, sudah tiba masanya untuk industri filem Malaysia bangkit ke satu peringkat yang lebih baik.

“Pada yang memberi komen positif untuk filem saya, syukur dan terima kasih saya amat terharu dan hargai anda!

“Pada yang katakan filem saya kali ini sampah/lemah, juga saya terima dengan berlapang dada kerana ‘there’s no such thing as perfect film’,” katanya.

Beliau berkata, akan terus fokus dan sedaya upaya membawa industri filem Malaysia ke satu peringkat yang lebih baik walaupun terlalu banyak kelemahan.

“Kelemahan inilah yang telah membunuh industri dan pengkarya filem! FINAS, orang filem dan kerajaan ayuhlah bangkit baiki kelemahan industri filem. Ayuh ikhlas dalam perjuangan ini,” katanya.

Sejak mula ditayangkan, filem yang diinspirasikan daripada sejarah benar tanah air itu telah mencetuskan fenomena dan membangkitkan semangat kepahlawanan apabila ramai yang berbusana Melayu dan bersilat ketika hadir ke pawagam.

Filem yang menelan kos RM8 juta itu dibarisi ramai pelakon hebat seperti Datuk Adi Putra, Beto Kusyairy, Fattah Amin, Wan Hanafi Su, Datuk Jalaluddin Hassan, Datuk Rahim Razali, Mubarak Majid, Shaharuddin Thamby, Namron, Ellie Suriaty, Khir Rahman dan pelakon dari seberang, Yayan Ruhian.


Beberapa jam lagi talian telefon, internet di Gaza lumpuh sepenuhnya

GAZA, 2 Jamadilawal 1445H, Khamis – Perkhidmatan komunikasi di Gaza akan terhenti sepenuhnya untuk tempoh beberapa jam lagi berikutan kehabisan bekalan bahan api.

“Pengiraan detik bermula untuk menghentikan semua komunikasi dan perkhidmatan internet di Semenanjung Gaza,” kata Ketua Pegawai Eksekutif Pihak Berkuasa Kawal Selia Telekomunikasi, Laith Daraghmeh dalam kenyataan.

Beliau berkata, usaha sedang dijalankan dengan institusi antarabangsa untuk memastikan kemasukan kuantiti bahan api yang diperlukan bagi operasi perkhidmatan komunikasi.

Ahad lalu, Menteri Komunikasi Palestin, Yitzhak Sidr memberi amaran bahawa semua komunikasi dan perkhidmatan internet akan berhenti di Semenanjung Gaza menjelang Khamis ekoran kekurangan bahan api.

Israel telah mengharamkan penghantaran bahan api ke Semenanjung Gaza sebagai tindak balas kepada serangan rentas sempadan Hamas pada 7 Oktober lalu.

Sekurang-kurangnya 11,320 rakyat Palestin terbunuh, termasuk lebih 7,800 wanita dan kanak-kanak memasuki hari ke-40 serangan Israel di Gaza.

Serangan itu juga menyebabkan ribuan bangunan, termasuk hospital, masjid dan gereja musnah teruk.- Agensi


SOP versi baharu Tahun Baru Cina diumum Isnin ini?

KUALA LUMPUR, 24 Jamadilakhir 1442H, Sabtu – Versi terbaharu prosedur operasi standard (SOP) untuk perayaan Tahun Baru Cina kemungkinan akan diumumkan pada hari Isnin (8 Februari), kata seorang pemimpin kumpulan agama.

Presiden Gabungan Persatuan Taois Malaysia, Tan Hoe Chieow, yang berunding dengan Kementerian Perpaduan Nasional semalam, mengatakan bahawa menteri kemungkinan akan membuat pengumuman tersebut.

Tan, yang menghadiri sesi dialog pertama yang dianjurkan oleh Kementerian Perpaduan Nasional pada 12 Januari untuk membincangkan SOP tempoh perayaan itu, mengatakan bahawa kerajaan tidak pernah memberitahunya atau pihak lain yang juga dalam mesyuarat mengenai keputusan mereka.

“Kami telah memberikan pandangan kami dan terserah kepada mereka apa yang ingin mereka terima dan laksanakan.

“Tidak betul untuk menganggap bahawa kita semua telah bersetuju dengan SOP. Kami hanya pergi ke mesyuarat dan memberikan pandangan kami. Keputusan akhir terserah kepada menteri dan kerajaan,” katanya seperti dilapor The Star.

Semasa sesi dialog yang diadakan melalui aplikasi mesyuarat maya, Zoom, Tan mengatakan cadangan untuk SOP ketika Perintah Kawalan Pergerakan (PKP) dan Perintah Kawalan Pergerakan Bersyarat (PKPB) telah dibincangkan.

“Ada saranan awal untuk membatasi kunjungan Tahun Baru Cina kepada 20 orang dan juga bergantung pada ukuran rumah.

“Kami juga membincangkan mengenai kerajaan yang membatasi had di tokong hanya kepada lima anggota jawatankuasa.

“Kami memberikan pandangan dan input tetapi kami tidak diberitahu mengenai keputusan akhir,” katanya, sambil mendakwa bahawa persatuan tidak diundang untuk sesi kedua pada 18 Januari.

Pada hari Khamis (4 Februari), kerajaan mengumumkan SOP untuk Tahun Baru Cina, yang hanya memungkinkan bagi mereka yang tinggal di rumah yang sama untuk merayakan bersama, termasuk makan malam perjumpaan.

Sembahyang di tokong tidak dibenarkan kecuali lima orang ahli jawatankuasa.

Aktiviti seperti tarian singa, perarakan tanglung, Chingay dan persembahan pentas lain juga dilarang.

Lawatan dan perjalanan merentas sempadan juga tidak akan dibenarkan semasa Tahun Baru Cina ini.

Namun, kaum Cina tidak berpuas hati dengan SOP itu dan kementerian menjelaskan bahawa mereka telah mengadakan perbincangan dengan 21 persatuan agama dan persatuan kebudayaan Cina sebelum membuat keputusan.


Kerajaan ‘dicop’ gagal jika kembalikan GST

Oleh Zuhayati Yazid

BANGI, 29 Safar 1445H, Jumaat – Cadangan untuk melaksanakan semula Cukai Barang dan Perkhidmatan (GST) bagi memberi lonjakan kepada pertumbuhan ekonomi negara, hanya menampakkan kerajaan campuran di bawah pimpinan Datuk Seri Anwar Ibrahim tidak mempunyai kerangka mapan ekonomi.

GST sebanyak enam peratus pernah diperkenalkan pada 2015, tetapi telah dimansuhkan pada 2018 dan digantikan dengan cukai jualan dan perkhidmatan (SST).

Sebelum ini, wujud gesaan beberapa pihak untuk melaksanakan semula sistem GST khususnya bagi menyelesaikan masalah ketirisan cukai.

Menteri Ekonomi, Rafizi Ramli mengakui kerajaan terbuka untuk memperkenalkan semula GST sebagai salah satu strategi untuk memperluas asas hasil bagi mencapai kemampanan fiskal.

Terbaharu, Timbalan Menteri Kewangan I, Datuk Seri Ahmad Maslan berkata, persoalan sama ada kerajaan bakal melaksanakan semula GST bakal diketahui pada Isnin depan.

Bagi BERJASA, sekiranya kerajaan benar-benar melaksanakan kembali GST, ini bermakna pentadbiran Madani hanya mengitar semula pendekatan yang telah dilaksanakan oleh pemerintahan Datuk Seri Najib Razak.

Naib Presidennya, Ir Ts Muhammad Lukman al-Hakim Mohamad berkata, pelaksanaan GST selepas dimansuhkan bukan strategi yang tepat untuk membangunkan ekonomi negara.

Meskipun GST terbukti berkesan di banyak negara maju dunia dan membantu meningkatkan sara hidup rakyat, kerajaan perlu memikirkan kerangka atau model ekonomi lain yang lebih bagus.

“Lagipun hari ini Ringgit Malaysia (RM) semakin lemah pertumbuhan keluaran Dalam Negeri Kasar (KDNK) suku kedua juga menguncup dan pelaburan luar berkurang berikutan ketidakstabilan politik negara,” katanya ketika dihubungi Ismaweb.net, hari ini.

Beliau yakin dalam keadaan sekarang, untuk melaksanakan semula GST ia tidak mampu mengubah apa-apa.

“Kerajaan sewajarnya membuat kerangka baharu yang berdaya saing dalam menjayakan ekonomi negara.

“Kita memerlukan pemimpin yang mahir mentadbir untuk membina keyakinan rakyat serta pelabur luar,” katanya.


GERAKAN beri amaran jangan paksa bukan Islam belajar Jawi

PULAU PINANG, 19 Zulkaedah 1441H, Sabtu – Timbalan Presiden GERAKAN, Oh Tong Keong bertegas, mahu menentang habis-habisan jika orang bukan Islam disuruh untuk mempelajari tulisan Jawi.

Beliau berkata demikian susulan pengumuman Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad al-Bakri bahawa hari Jumaat diumumkan sebagai ‘Hari Jawi’ bermula, semalam.

Dr Zulkifli berkata, bagi menzahirkan iltizam memartabatkan tulisan Jawi, kepala surat rasmi Menteri di Jabatan Perdana Menteri (Hal Ehwal Agama) akan menggunakan tulisan Jawi bagi urusan rasmi.

Beliau turut menyeru seluruh kementerian, jabatan, agensi di peringkat Persekutuan dan negeri, badan bukan kerajaan (NGO) dan seluruh rakyat Malaysia untuk bersama-sama dalam usaha memelihara warisan negara ini

Tidak berpuas hati dengan perkara itu, Tong Keong memberi hujah bahawa, Perlembagaan Malaysia dengan jelas menetapkan bahasa kebangsaan sebagai bahasa rasmi negara.

“Mengapa menteri ini perlu membangkitkan isu penggunaan Jawi. Ini menunjukkan pihak sana ada agenda yang lebih besar tersembunyi di belakang tabir.

“Malaysia ialah sebuah negara majmuk, kalau beliau berpendapat setelah mendapat kelulusan Kabinet, beliau boleh menyebarkannya (Jawi) kepada orang bukan Islam, mereka telah membuat kesilapan besar.

“GERAKAN bakal bersungguh-sungguh menghalang muslihat ini,” katanya seperti dilapor portal berbahasa Cina, Oriental Daily.

Tong Keong yang juga merupakan Pengerusi GERAKAN Pulau Pinang berkata, sebelum ini pemimpin PAS telah berterusan mencetuskan ketidakpuasan hati orang bukan Islam.

Namun kini, katanya, bekas Mufti Wilayah Persekutuan yang telah menyertai Kabinet pula berbuat demikian.

“Walaupun Zulkifli tidak menyertai Kabinet atas tiket PAS, tetapi menilai dari tutur kata dan perlakuannya, tiada beza dengan pemimpin PAS yang ekstrem dan selalu memainkan isu perkauman.

“Kalau beliau mahu mengikut jejak pemimpin PAS, maka bersedialah menghadapi akibatnya,” katanya memberi amaran.

Tong Keong juga mengingatkan Dr Zulkifli jika ia Hari Jawi adalah gerakan yang bermatlamat untuk menggalakkan penggunaan Jawi, maka ia hanya patut melibatkan orang Islam sahaja.

“Jika niat beliau ialah untuk memaksa orang bukan Islam terlibat sama, GERAKAN akan menentang habis-habisan.

“Pada zahirnya Dr Zulkifli berkata bahawa matlamatnya adalah untuk menggalakkan penggunaan Jawi tetapi kita tidak tahu apa yang beliau akan lakukan secara tersembunyi,” katanya.


UMANY diasuh gerakan anti-Perlembagaan? Benci identiti negara?

BANGI, 21 Rabiulawal 1442H, Sabtu – Sikap biadab yang dipamerkan oleh Persatuan Pemuda Baharu Universiti Malaya (UMANY) bukan sesuatu yang mengejutkan kerana mereka dipercayai didukung gerakan anti-Perlembagaan.

Oleh disebabkan itu, dijangkakan pertubuhan yang didakwa pro-DAP berkenaan akan terus mempersoalkan nilai serta identiti yang dimiliki oleh negara.

Presiden Kelab Mahasiswa BERJASA (WIBAWA), Azrul Azham mendakwa, kenyataan yang dikeluarkan UMANY baru-baru ini ke atas Universiti Malaya (UM) hanyalah satu daripada banyak tindakan boleh mereka lakukan.

Sehubungan itu, beliau berharap sesuatu mampu dilakukan pihak UM yang sehingga kini masih belum memberi kata putus akhir berkenaan untung nasib UMANY.

“Kita jangkakan UMANY akan sentiasa membawa isu yang akan mencabar identiti negara. Kritikan UMANY kepada UM hanyalah sekelumit jika hendak dibandingkan kebencian UMANY terhadap identiti negara.

“Kita tak pelik mengapa mahasiswa ini beriya-iya menentang identiti negara bila mana mereka ini diasuh oleh gerakan gerakan yang juga anti-Perlembagaan.

“Cuma kami semua masih menantikan apakah jawapan akhir UM kepada UMANY,” katanya ketika dihubungi Ismaweb.net, hari ini.

Terdahulu, UM dalam satu kenyataan memaklumkan, akan segera menjalankan siasatan mengenai hantaran laman Facebook bertajuk ‘Yang di-Pertuan Agong Tidak Sepatutnya Campur Tangan dalam Hal Ehwal Negara’ yang dimuat UMANY.

Pejabat Komunikasi Korporat UM menegaskan bahawa universiti itu menjunjung dan menghormati institusi beraja.

Oleh yang demikian, Pengurusan Tertinggi Universiti mengutuk sebarang kenyataan yang melanggar atau bertentangan dengan prinsip tersebut.

Sebelum ini, UMANY mendakwa, Malaysia telah meneruskan demokrasi berparlimen dan raja berperlembagaan sejak penubuhannya.

UMANY sebelum ini mencetuskan kontroversi – apabila mempersoal campur tangan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dalam urusan pentadbiran negara.

Pertubuhan itu menyatakan pendiriannya – YDPA tidak boleh mencampuri urusan negara tetapi perlu sentiasa menjaga sikap berkecuali dan memainkan peranannya dalam kerangka yang dibenarkan oleh Perlembagaan.

Bagaimanapun, hantaran UMANY di Facebook telah dipadamkan.


Parlimen Libya setuju tubuh agensi bina semula kawasan terjejas banjir

TRIPOLI, 18 Rabiulawal 1445H, Rabu – Parlimen Libya pada Selasa meluluskan undang-undang untuk menubuhkan sebuah agensi yang bertanggungjawab membina semula kawasan dilanda banjir di negara itu, lapor agensi berita Anadolu.

Libya Timur telah dilanda banjir maut disebabkan Ribut Mediterranean Daniel pada 10 September lalu, yang membunuh lebih 4,000 orang dan meninggalkan kesan kemusnahan besar-besaran.

Derna menjadi kawasan paling teruk dilanda banjir, sehingga menyebabkan empangan di bandar itu pecah, memusnah rumah dan meragut banyak nyawa penduduk.

“Dewan Rakyat mengundi untuk meluluskan undang-undang untuk menubuhkan sebuah agensi bagi membina semula kawasan yang terjejas akibat banjir,” kata Jurucakap Parlimen, Abdullah Belhaq dalam satu kenyataan.

Keputusan itu dibuat ketika sesi yang diadakan oleh perhimpunan di bandar timur Benghazi pada hari Selasa.

Kerajaan timur telah menggesa untuk mengadakan persidangan penyumbang pada Oktober untuk membina semula kawasan yang dilanda banjir di Libya, sebelum menangguhkannya kepada November.

Pada Isnin, utusan Pertubuhan Bangsa-Bangsa Bersatu (PBB) ke Libya, Abdoulaye Bathily menyuarakan kebimbangan terhadap kemunculan inisiatif unilateral untuk pembinaan semula kawasan yang terjejas banjir di Libya.

Libya telah diselubungi perpecahan politik sejak kejatuhan Muammar Gaddafi pada 2011.

Keadaan bertambah buruk tahun lalu apabila Parlimen yang berpangkalan di Libya Timur melantik kerajaan baharu yang dipimpin bekas Menteri Dalam Negeri, Fathi Bashagha.

Ketua kerajaan yang berpangkalan di Tripoli, Abdul Hamid Dbeibeh bagaimanapun menolak keputusan itu, dan menegaskan akan menyerahkan kuasa hanya kepada kerajaan yang datang melalui ‘Parlimen yang dipilih’.

Bulan lalu, rakyat Libya turun ke jalan di Derna untuk menuntut pembinaan semula rumah mereka dan menggesa pihak bersalah bertanggungjawab ke atas bencana banjir yang teruk. – Agensi


PRN Johor: PN tawar air percuma kepada rakyat sekiranya menang

BANGI, 28 Rejab 1443H, Rabu – Perikatan Nasional (PN) menawarkan air percuma sebanyak 20meter padu kepada isi rumah berpendapatan rendah sekiranya gabungan tersebut memenangi Pilihan Raya Negeri (PRN) Johor, 12 Mac ini.

Pemberian air percuma itu adalah antara tawaran yang terkandung dalam Ikrar PN Johor yang dilancarkan hari ini.

Pengerusi PN, Tan Sri Muhyiddin Yassin berkata, PN juga akan terus berusaha untuk mengurangkan kos sara hidup rakyat Johor bagi meringankan beban yang ditanggung.

Malah, beliau memberi jaminan akan membela nasib golonggan penjaja yang terkesan dengan pandemik COVID-19 menerusi penghapusan lesen dan tapak perniagaan dalam tempoh lima tahun.

“PN turut prihatin terhadap nasib masyarakat FELDA dengan merangka pelbagai usaha bagi memastikan kesejahteraan warga FELDA dapat ditingkatkan.

“PN akan pastikan projek perumahan generasi baharu FELDA yang sedang dibaik pulih disiapkan segera dan projek perumahan generasi baharu FELDA terbengkalai yang berpotensi untuk dibaik pulih, diselamatkan.

“Selain itu, premium tanah bagi semua lot tanah yang diluluskan oleh kerajaan negeri di bawah Program Pemberimilikan Lot Tanah Generasi Baharu FELDA bagi tujuan pembinaan rumah oleh generasi baharu FELDA ditetapkan pada kadar RM1 sekaki persegi,” katanya seperti dipetik portal tempatan hari ini.

Beliau berkata, pembabitan warga FELDA dalam aktiviti pertanian bernilai tinggi akan dipergiatkan melalui penggunaan teknologi dan automasi terkini serta strategi pemasaran menyeluruh bagi meningkatkan pendapatan.

Muhyiddin dalam masa sama berkata, kerajaan PN sebelum ini telah membuktikan keprihatinan terhadap masyarakat FELDA dengan menghapuskan kira RM8.3 bilion hutang peneroka FELDA.

Beliau berkata, walaupun tempoh pentadbiran PN singkat, hanya 18 bulan, tetapi banyak membela rakyat termasuk masyarakat FELDA di negara ini.

“PN melakukan perkara yang gagal dilaksanakan oleh Barisan Nasional (BN) selama berpuluh tahun mereka memerintah.

“Jika sebelum ini, BN tambah hutang FELDA, tetapi PN pula menghapus hutang peneroka FELDA,” katanya.


Aniaya UMNO, Ahmad Jazlan tarik diri sokong PN

BANGI, 25 Jamadilawal 1442H, Sabtu – Ahli Parlimen Machang, Datuk Ahmad Jazlan Yaakob menarik diri daripada menyokong kerajaan Perikatan Nasional (PN) berkuat kuasa hari ini.

Beliau berkata, keputusan menarik sokongan terhadap kerajaan kepemimpinan, Tan Sri Muhyiddin Yassin dibuat tanpa desakan daripada mana-mana pihak.

Pengerusi UMNO Negeri Kelantan itu berkata, keputusan berkenaan diambil selepas melihat kerajaan hari ini dilihat seolah-olah tidak membela rakyat dan dalam masa yang sama menganiaya UMNO.

“Seramai 12 daripada 14 bahagian (UMNO) meminta saya untuk mempertimbangkan agar menarik balik sokongan kepada kerajaan PN yang ditunjangi Parti Pribumi Bersatu Malaysia (Bersatu) kerana Perdana Menteri daripada parti itu.

“Pada hemat kami, semua kerajaan yang ada hari ini tidak berupaya mengurus tadbir negara dengan baik dan tak berjaya laksanakan amanah yang diberikan dengan seadilnya,” katanya seperti dilapor Harian Metro.

Dalam perkembangan sama, Ahmad Jazlan mengumumkan semua 12 bahagian UMNO menyatakan pendirian menarik sokongan terhadap kerajaan PN.

Katanya, surat berkaitan tindakan dilakukan itu akan diserahkan kepada Presiden parti selepas ini.


55,539 guru dipertimbang terima vaksin COVID-19

PUTRAJAYA, 11 Rejab 1442H, Selasa – Seramai 55,539 guru yang dikategorikan sebagai berisiko tinggi akan diusahakan untuk menerima suntikan vaksin COVID-19 pada fasa pertama Program Imunisasi COVID-19 Kebangsaan, kata Menteri Penyelaras Program Imunisasi COVID-19 Kebangsaan, Khairy Jamaluddin.

Khairy yang juga Menteri Sains, Teknologi dan Inovasi berkata, pertimbangan untuk memasukkan golongan pendidik dalam fasa pertama program vaksinasi terbesar negara itu dibuat selepas pihaknya menerima senarai daripada Kementerian Pendidikan.

“Kita akan usahakan untuk masukkan guru-guru ke fasa pertama Program Imunisasi COVID-19 Kebangsaan iaitu sebelum tarikh pembukaan sekolah,” katanya pada sidang media selepas meninjau simulasi Program Imunisasi COVID-19 Kebangsaan di sini, hari ini. Turut serta Menteri Kesihatan Datuk Seri Dr Adham Baba.

Kementerian Pendidikan menetapkan sesi persekolahan bersemuka bagi murid prasekolah, Tahun Satu dan Dua bermula 1 Mac ini manakala murid Tahun Tiga hingga Tahun Enam dibenarkan hadir ke sekolah pada 8 Mac.

Untuk sekolah menengah pula, sesi pembelajaran bersemuka akan bermula pada 4 April kecuali bagi pelajar Tingkatan Lima yang akan memulakan persekolahan mereka pada 8 Mac.

Mengenai simulasi hari ini, Khairy berkata proses pemberian vaksin oleh Kementerian Kesihatan ke atas seseorang individu akan mengambil masa 15 hingga 30 minit termasuk tempoh pemantauan terhadap penerima suntikan.

“Ini adalah amalan terbaik dalam memastikan mereka yang menerima vaksin ini selamat,” katanya. – Bernama


Bekalan telur dijangka pulih dalam masa terdekat – KPDNHEP Terengganu

KUALA TERENGGANU, 1 Rejab 1443H, Khamis – Masalah kekurangan bekalan telur di negeri ini yang berlarutan lebih sebulan dijangka pulih dalam masa terdekat.

Pengarah Kementerian Perdagangan Dalam Negeri dan Hal Ehwal Pengguna (KPDNHEP) Terengganu, Saharuddin Mohd Kia berkata, pihaknya telah menjalankan pemantauan di 26 pasar raya utama di seluruh negeri susulan aduan dan rungutan yang diterima daripada orang ramai dan laporan di media massa.

Bagaimanapun pihaknya mendapati hanya 30 peratus daripada premis berkenaan yang terputus bekalan telur manakala selebihnya masih membekalkan bahan makanan tersebut kepada pengguna seperti biasa.
“Pasar raya yang terputus bekalan telah membuat tempahan dengan pemborong dan edaran akan dilakukan dalam masa terdekat.

“Jadi saya minta orang ramai supaya tidak panik dan melakukan pembelian dalam kuantiti luar biasa selepas ini kerana ia akan menyebabkan masalah sama berulang,” katanya.

Menurut Saharuddin masalah kekurangan bekalan yang berlaku sejak kebelakangan ini adalah disebabkan perubahan cuaca dan kenaikan kos makanan ayam telur serta upah buruh yang mendadak.

November tahun lepas, anggaran bekalan telur yang diagihkan ke pasaran ialah 900,000 biji, tetapi mencatat penurunan sekali ganda iaitu 450,000 biji pada Disember tahun lalu.

Pada masa sama, beliau turut memberi amaran tegas kepada peniaga supaya tidak mengambil kesempatan dengan menaikkan harga telur sesuka hati pada waktu krisis.

“Peniaga yang menaikkan harga telur dengan alasan kekurangan bekalan boleh dikenakan tindakan di bawah Seksyen 14(1), Akta Kawalan Harga dan Antipencatutan 2011 yang jika sabit kesalahan, syarikat boleh dikenakan denda sehingga RM500,000.

“Bagi individu pula, denda sehingga RM100,000 atau penjara selama tempoh tidak melebihi tiga tahun atau kedua-duanya sekali,” katanya. – Bernama


PRU15: PN teliti kerjasama dengan GTA

BANGI, 17 Rabiulawal 1444H, Jumaat – Perikatan Nasional (PN) akan meneliti kerjasama dengan Gerakan Tanah Air (GTA) bagi menghadapi Pilihan Raya Umum ke-15 (PRU15) akan datang.

Pengerusinya, Tan Sri Muhyiddin Yassin berkata, perkara itu akan dibincangkan dalam Majlis Tertinggi (MT) PN memandangkan ia tidak boleh diputuskan oleh beliau seorang selain melibatkan pimpinan daripada parti-parti komponen di dalam PN.

“Sampai ke hari ini kita tidak buat apa keputusan. Sebab masing-masing ada pengalaman mereka masing-masing.

“PAS dan Gerakan ada pengalaman. Macam kami, Bersatu pun ada pengalaman,” katanya dalam satu sidang media ketika diminta mengulas mengenai jalinan kerjasama dengan GTA dan Pejuang, hari ini.

Muhyiddin berkata, PN mahu meneliti sama ada kerjasama itu akan memberi nilai tambah dan menguntungkan kedua-dua pihak atau sebaliknya.

“Jangan menguntungkan satu pihak saja dan pandangan pengundi juga perlu diambil kira.

“Saya tidak tahu orang Panchor sini suka atau tidak. Jika kita buat sesuatu yang tidak disukai, ia mungkin menyebabkan sokongan yang tinggi akan merosot, jadi ia perlu diteliti,” katanya.

Sebelum ini, Pengerusi Penaja GTA, Tun Dr Mahathir Mohamad berkata, GTA bersedia bekerjasama dengan mana-mana parti politik yang ‘sebulu’ dengannya.

Bagaimanapun beliau tidak mendedahkan parti yang dimaksudkan.


BN hilang 27,000 undi Melayu di Pulai, Simpang Jeram

BANGI, 24 Safar 1445H, Ahad – Barisan Nasional (BN) dianggarkan kehilangan 27,000 undi Melayu atau 90 peratus penyokongnya di Parlimen Pulai dan Dewan Undangan Negeri (DUN) Simpang Renggam pada Pilihan Raya Kecil (PRK), semalam.

Ahli Majlis Kerja Tertinggi (MKT) UMNO, Isham Jalil berkata, ini berkemungkinan penyokongnya pada Pilihan Raya Umum Ke-15 (PRU15) lalu, tidak keluar mengundi atau telah beralih sokongan kepada Perikatan Nasional (PN).

Menerusi dapatan awalnya, beliau percaya lebih 39,000 pengundi pada PRU15 sebelum ini tidak keluar mengundi dalam PRK semalam.

“Daripada jumlah ini, 18,000 adalah pengundi Melayu, 16,000 pengundi Cina dan 5,000 pengundi India tidak keluar mengundi.

“Undi Melayu kepada PN meningkat sebanyak 9,000 daripada 20,000 semasa PRU15 kepada 29,000 pada PRK ini,” katanya dalam kenyataan, hari ini.

Menurut Isham, undi Melayu kepada Pakatan Harapan dan Barisan Nasional (PH-BN) pula merosot 27,000 iaitu daripada 34,000 pada PRU15 kepada 7,000 pada PRK ini.

Beliau menganggarkan, daripada jumlah itu, 18,000 pengundi tidak keluar mengundi dan 9,000 lagi berkemungkinan telah beralih sokongan kepada PN.

“Dengan kerjasama dengan BN, PH telah menambah 4,000 undi Melayu dalam PRK ini kepada 7,000 undi Melayu berbanding 3,000 undi Melayu yang mereka dapat pada PRU15 lepas.

“4,000 undi ini besar kemungkinan adalah dari BN. Saya harap dan mendoakan dengan keputusan ini semoga semua pihak dapat mengambil iktibar dan membuat langkah-langkah pembaikan untuk kebaikan rakyat dan negara,” katanya.

Keputusan PRK semalam menyaksikan PH berjaya mempertahankan kedua-dua kerusinya di Parlimen Pulai dan DUN Simpang Jeram.

Suhaizan Kaiat dan Nazri Abdul Rahman kedua-duanya dari Amanah, menewaskan saingan masing-masing dalam pertandingan tiga penjuri dengan memperolehi 18,641 dan 3,514 majoriti undi.


‘Demi hidup’ ibu bapa di Afghanistan terpaksa jual anak, buah pinggang

HERAT, 27 Jamadilakhir 1443H, Ahad – Demi kelangsungan hidup, seorang bapa muda terpaksa menjual darah dagingnya sendiri selain menjual buah pinggang miliknya.

Situasi menyedihkan inj menjadi perkara biasa bagi penduduk di Afghanistan di saat negara berdepan krisis kemanusiaan yang sangat kritikal.

Seorang ibu muda di Herat, Bibi Zanan juga terpaksa ‘pejam mata’ menjual anak perempuan bagi membeli keperluan asas kepada ahli keluarga lain.

Malah ibu muda itu menyifatkan kehidupan yang dilalui masa kini seperti berada di neraka jahanam.

“Saya berharap tidak dilahirkan seperti apa yang dilalui saat ini, ia sangat terseksa menyebabkan saya terpaksa melakukan…menjual buah pinggang anak lelaki.

“Kemudian saya jual pula anak perempuan dan hasil jualan itu saya gunakan untuk kelangsungan hidup,” kongsinya.

Bagi Gulbuddin pula yang juga merupakan penduduk di Herat bersedia untuk menjual kedua-dua belah matanya bagi membantu menyelamatkan nyawa isterinya yang sedang menderita.

Bagaimanapun pegawai tempatan di Herat, menafikan perkara tersebut, sebaliknya mendakwa penduduk sengaja mereka-reka cerita berkaitan krisis kemanusian yang berlaku di bawah pimpinan Taliban.

Malah, menyifatkan situasi sebenar tidak seperti yang dikongsikan.

Bagaimanapun seorang doktor yang bertugas di sebuah daripada pusat pemindahan buah pinggang di bandar Herat memberitahu Ariana News, lebih 200 penduduk mengunjungi pusat berkenaan dan menyatakan hasrat untuk menjual buah pinggang.

Kesemua itu berlaku dalam tempoh lima tahun kebelakangan ini.

“Saya bekerja di sini sejak lima tahun lalu dan sepanjang tempoh itu lebih 200 penduduk datang dan menjual satu daripada buah pinggang milik mereka .

“Kesemua itu dilakukan secara sukerela semata-mata mahu mendapatkan wang bagi meneruskan kehidupan dengan membeli keperluan asas untuk keluarga,” ujar doktor berkenaan yang enggan mendedahkan nama. – Agensi


21 maut bangunan di kem pelarian Gaza terbakar

GAZA, 23 Rabiulakhir 1444H, Jumaat – Sekurang-kurangnya 21 orang terbunuh dan beberapa yang lain cedera dalam kejadian kebakaran di sebuah bangunan di Semenanjung Gaza, menurut pegawai kesihatan dan kecemasan awam.

Anggota bomba mengambil masa lebih satu jam untuk mengawal api besar di tingkat atas sebuah bangunan kediaman empat tingkat di kem pelarian Jabalia – yang padat penduduk di utara wilayah terkepung itu.

Kementerian Dalam Negeri Gaza berkata, siasatan awal mendedahkan, sejumlah besar petrol yang disimpan di tapak itu, menyebabkan kebakaran merebak dengan cepat di bangunan berkenaan.

Menurut saksi, mereka mendengar jeritan mangsa di dalam bangunan namun tidak dapat membantu ekoran keadaan api yang sangat marak.

Presiden Palestin, Mahmoud Abbas menyifatkan kejadian itu sebagai tragedi buat negara dan memutuskan satu hari untuk berkabung.

Sementara itu, Setiausaha Agung Jawatankuasa Eksekutif Pertubuhan Pembebasan Palestin (PLO), Hussein Al-Sheikh berkata, pihak berkuasa Palestin (PA) menggesa Israel untuk membuka persimpangan Erez dengan Gaza untuk membawa kes serius menerima rawatan di luar wilayah.

“Presiden memberi arahan untuk menyediakan semua bentuk bantuan perubatan dan lain-lain dengan segera,” katanya di Twitter.

Jabalia adalah salah satu daripada lapan kem pelarian di Gaza yang menempatkan 2.3 juta orang dan salah satu kawasan paling padat penduduk di dunia.- Agensi


Keputusan rasuah Rosmah diketahui esok

KUALA LUMPUR, 5 Rejab 1442H, Rabu – Datuk Seri Najib Tun Razak akan menemani Datin Seri Rosmah Mansor apabila Mahkamah Tinggi memberikan keputusannya esok, sama ada isterinya itu perlu membela diri terhadap pertuduhan rasuah berkaitan projek hibrid solar bagi sekolah di pedalaman Sarawak, atau membebaskannya.

Peguam utama Najib, Tan Sri Muhammad Shafee Abdullah memberitahu Hakim Mahkamah Tinggi Collin Lawrence Sequerah, yang mendengar perbicaraan kes bekas perdana menteri itu berkaitan dana 1Malaysia Development Berhad (1MDB), bahawa anak guamnya mahu menghadiri prosiding mahkamah Rosmah sebelum menghadiri perbicaraannya sendiri yang dijadualkan bermula 9.30 pagi.

“Anak guam saya mahu berada di sana untuk menyokong isterinya,” kata Muhammad Shafee.

Sequerah kemudiannya membenarkan permohonan tersebut dan memerintahkan perbicaraan kes berkaitan 1MDB itu bermula pada 10 pagi atau apabila prosiding kes Rosmah selesai.

Kes Rosmah di hadapan Hakim Mahkamah Tinggi Mohamed Zaini Mazlan dijadualkan bermula 9 pagi.

Ketika ditemui di luar mahkamah, Muhammad Shafee berkata tiga Timbalan Pendakwa Raya dalam kes 1MDB turut memaklumkan kepada hakim bahawa mereka juga akan menghadiri prosiding kes Rosmah.

“Dan saya kemudian memaklumkan bahawa anak guam saya mahu memberi sokongan, sokongan emosi ketika isteri menerima keputusan sama ada dipanggil membela diri atau tidak,” katanya kepada pemberita.

Ditanya adakah Najib akan dibenarkan menghadiri prosiding (kes Rosmah) itu, Muhammad Shafee berkata tidak ada masalah kerana esok adalah hari keputusan dan bukan perbicaraan (memberi keterangan).

Najib sebelum ini diminta supaya tidak berada dalam prosiding mahkamah ketika beliau menghadiri perbicaraan kes Rosmah. – Bernama


142 program pacu pembangunan Bumiputera akan dilaksanakan

KUALA LUMPUR, 18 Rabiulawal 1443H, Isnin – Status semasa Rangka Kerja Tindakan Pembangunan Bumiputera yang dinyatakan dalam Rancangan Malaysia Ke-12 (RMK12) akan diumum dan dilancarkan akhir tahun ini, kata Timbalan Menteri di Jabatan Perdana Menteri, Datuk Mastura Mohd Yazid.

Mastura berkata, rangka kerja yang akan memperincikan model baharu pembangunan ekonomi Bumiputera bagi 10 tahun akan datang itu dijadual dilancar oleh Perdana Menteri, Datuk Seri Ismail Sabri Yaakob.

“Ia akan menjadi kesinambungan dasar Bumiputera terdahulu bagi meningkatkan status ekonomi serta sosioekonomi Bumiputera terutama sekali bagi menghadapi era pascapandemik COVID-19,” katanya pada sesi soal jawab persidangan Dewan Rakyat hari ini.

Menjelas lanjut, Mastura berkata, TERAJU sebagai sekretariat dalam membangunkan rangka kerja ini telah menjalankan sesi sindikasi dan libat urus bersama 32 kementerian, agensi kerajaan dan pemain industri sejak April hingga Julai lepas.

“Ia berhasil mengenal pasti 142 program pembangunan dan inisiatif untuk memacu pembangunan sosioekonomi Bumiputera dengan sumbangan lebihan kendalian kasar berjumlah RM201.5 bilion pada 2030 dan mencipta 406,995 pekerjaan.

“Pembiayaan berjumlah RM106.47 bilion daripada sektor awam dan swasta akan disuntik ke dalam projek rintis dan inisiatif yang dikenal pasti untuk mencapai sasaran akhir aktiviti pertumbuhan ekonomi utama (KEGA) & Bidang Keutamaan,” katanya.

Beliau berkata, program itu dijangka memperkukuh, mempersiap dan melestarikan perniagaan Bumiputera untuk kekal berdaya saing dan berjaya di peringkat domestik, serantau dan global.

Ia juga bagi meningkatkan penyertaan syarikat Bumiputera dalam rantaian nilai global (Global Value Chain) berorientasikan eksport produk bernilai tambah tinggi, katanya. – Bernama


Anwar mahu program selawat dibuat seluruh negara

SHAH ALAM, 12 Muharam 1445H, Ahad – Perdana Menteri, Datuk Seri Anwar Ibrahim mahu program memperingati Rasulullah SAW seperti Majlis Darul Ehsan Berselawat 2.0 yang diadakan di Selangor diteruskan ke seluruh pelusuk nega6ra.

Beliau berkata, ini kerana program seumpama itu berupaya mengetuk pintu hati ummah untuk mengingati dan mencintai junjungan Nabi Muhammad SAW.

“Terima kasih kepada Menteri Besar Datuk Seri Amirudin Shari yang memeriahkan Selangor dengan gegaran selawat dan selepas Selangor, kita akan jelajah seluruh negara selepas Pilihan Raya Negeri,” katanya ketika berucap pada Majlis Darul Ehsan Berselawat 2.0 di Stadium Tertutup Malawati malam tadi.

Perdana Menteri berkata negara MADANI pimpinan beliau ditegakkan dengan nilai dan akhlak mengikut contoh Nabi Muhammad SAW dan seharusnya kesedaran untuk mengingati serta berselawat kepada baginda disebarkan ke seluruh Malaysia yang tercinta.

Majlis Darul Ehsan Berselawat 2.0 anjuran Pertubuhan Kebajikan dan Amal Wanita Selangor (Pekawanis) dengan kerjasama Pertubuhan Damai dan Cinta Insani (Pendamai) merupakan kesinambungan program pertama pada 14 Jan lepas yang mendapat sambutan menggalakkan.

Acara selawat dan zikir munajat malam ini turut menampilkan ulama serta pendakwah terkenal seperti Sheikh Abu Zaki, Ustaz Neezam Al-Banjari dan Ustaz Dr Ahmad Farkhurrazi yang menarik lebih 5,000 hadirin. – Bernama


MAQIS rampas produk haiwan cuba dibawa masuk menerusi KLIA2

PUTRAJAYA, 25 Syaaban 1444H, Sabtu – Jabatan Perkhidmatan Kuarantin dan Pemeriksaan Malaysia (MAQIS) dengan kerjasama Jabatan Kastam Diraja Malaysia (JKDM) berjaya mematahkan cubaan membawa masuk produk haiwan melalui pintu masuk Lapangan Terbang Antarabangsa Kuala Lumpur 2 (KLIA2), Rabu lepas.

Pengarah MAQIS Selangor, Mohd Sobri Md Hashim berkata, produk seberat 20 kilogram dianggarkan bernilai RM200 itu cuba dibawa masuk oleh seorang lelaki warga China berusia dalam lingkungan 30-an.

Beliau berkata, produk itu berjaya dikesan dengan bantuan mesin pengimbas Kastam sekitar pukul 6.30 pagi.

“Konsainan itu terdiri daripada lapan kilogram produk itik dan 12 kilogram sosej lembu mentah yang diletakkan di dalam sebuah bagasi, dan ia berisiko membawa masuk penyakit ke dalam negara,” katanya dalam kenyataan hari ini.

Menurutnya produk itu disita kerana tidak mempunyai permit import serta sijil kesihatan dan sijil halal yang sah. – Bernama


Tentera pengguna dalam pembebasan Palestin

TAUFAN Al-Aqsa membahagikan masyarakat dunia kepada dua pihak, penyokong Israel atau penyokong Palestin. Tidak keterlaluan jika kita syaratkan, setiap individu, komuniti, institusi, dan negara, wajib menyatakan pendirian secara jelas dan tegas dalam mendepani isu ini. Manakan tidak, berdasarkan statistik diandaikan seorang kanak-kanak terbunuh setiap sepuluh minit kesan serangan genosid Zionis Israel terhadap Palestin. Lebih 10,000 nyawa telah terbunuh dan pelbagai undang-undang antarabangsa serta hak asasi manusia dibakulsampahkan oleh negara penjajah Israel. Hospital dan kem pelarian dibom, hak individu untuk mendapatkan air bersih, keperluan asasi, dan perubatan dinafikan. Tiada manusia normal yang memiliki rasa empati dan kasih sayang mampu berdiam diri dan berpeluk tubuh dari mengambil peranan mengecam dan bertindak untuk mengelakkan kezaliman ini berleluasa.

Setiap ahli masyarakat bertanggungjawab memainkan peranan mengikut kapasiti masing-masing khususnya pada posisi sebagai pengguna yang perlu berbelanja untuk kehidupan seharian. Setiap sen yang dibelanjakan adalah pendapatan kepada peniaga. Pendapatan ini mengukuhkan sesebuah perniagaan dan secara langsung memperkasakan pemilik perniagaan dari segi kewangan untuk memenuhi agenda peribadi mereka. Memahami perkaitan ini, tidak hairan antara usaha yang boleh dilaksanakan para pengguna dalam isu Palestin adalah dengan memboikot perniagaan yang menyumbang kepada ekonomi Israel dan tentera Zionis. Boikot adalah protes aman yang berkesan memberi tekanan kepada para kapitalis untuk memahami dan menerima sentimen umum masyarakat yang bencikan kezaliman dan ketidakadilan.

Di sinilah perlunya kita bangunkan pengguna sedar, pengguna yang memahami isu Palestin dari akar permasalahan dan sejarahnya. Tidak terkesan dengan naratif media berat sebelah dan memahami bahawa kebajikan terbaik untuk rakyat Palestin adalah pembebasannya sebagai sebuah negara yang merdeka dan berdaulat. Inilah pengguna sedar yang rasional serta memiliki rasa empati yang tinggi. Pengguna sedar adalah solusi kepada pelbagai salah faham terhadap usaha kempen boikot. Kempen boikot perlu ditujukan kepada semua perniagaan mahupun organisasi media serta pergerakan politik yang menyokong Israel dan melabel Hamas sebagai pengganas. Tidak terhad kepada syarikat dan organisasi luar negara sahaja, tetapi juga di dalam negara. Tidak sedikit ahli politik dan saluran media dalam Malaysia yang melabel Hamas sebagai entiti pengganas selain melabel pemakaian mereka sebagai keterlaluan dan kononnya ekstremis.

Berkesankah kempen boikot?

Kempen boikot mampu mengubah pendirian dan tindakan organisasi, khususnya syarikat perniagaan supaya bertindak selari dengan nilai masyarakat. Kempen boikot terawal direkodkan adalah pada 1971 terhadap syarikat-syarikat gula. Ia telah berjaya membebaskan industri tersebut dari isu perhambaan apabila gula dengan label ‘dihasilkan oleh orang bebas’ mula mendapat permintaan 10 kali ganda berbanding gula yang dihasilkan oleh syarikat yang masih mengamalkan perhambaan. Pendekatan kempen boikot juga berjaya menyelamatkan alam sekitar dari menjadi mangsa manipulasi kapitalis. Pelbagai kempen boikot anjuran Boycott, Divestment, Sanctions (BDS), sebuah gerakan pembebasan, keadilan, dan kesamarataan Palestin telah berjaya memberi kesan kepada pelbagai syarikat untuk berhenti memberi sokongan kepada Zionis.

Peningkatan falsafah konsumerisme dipacu peningkatan ekonomi dan kepelbagaian budaya mengubah tabiat pembelian masyarakat yang semakin mengutamakan kemudahan dan kesetiaan jenama. Di sinilah cabaran kempen boikot, menilai keberkesanan kempen berdasarkan peratusan impak kewangan adalah penilaian yang lemah. Keberkesanan kempen boikot bukanlah kadar impak tekanan kepada entiti sasaran kempen tersebut. Sebaliknya kejayaan kempen boikot ini adalah pada kemampuan kawalan diri para pengguna dari pengaruh-pengaruh promosi, jenama, perniagaan untuk terus berpegang kepada prinsip. Prinsip perjuangan yang terbina dari rasa empati dan nilai persaudaraan serta kemanusiaan kepada warga Palestin. Kempen boikot adalah berkesan jika pengguna terus berdisiplin dalam perbelanjaan demi mencapai matlamat utama pembebasan Palestin. Pengguna yang menjaga perbelanjaan harian tanpa terikat dengan sebarang syarikat atau produk yang terkait kepada Israel – sama ada secara langsung atau menyatakan sokongan. Semoga masyarakat Malaysia terus menjadi antara bata-bata yang menyumbang kepada kemenangan Palestin melalui para tentera pengguna sedar.

Mohd Juraij Abd Rani
AJK Pusat, Persatuan Penyelidik Sumber Asli, Pertanian dan Alam Sekitar Malaysia (SALAM)
Pensyarah, Universiti Malaysia Perlis (Bidang Pemasaran)


Selangor lancar kempen ‘Nak Bercuti? Pusing Selangor Dulu!’

SHAH ALAM, 2 Jamadilawal 1442H, Khamis – Selangor hari ini melancarkan kempen ‘Nak Bercuti? Pusing Selangor Dulu!’ sebagai usaha merancakkan kembali industri pelancongan yang terjejas ekoran impak pandemik COVID-19 di negeri itu bermula Januari ini.

Menteri Besar Selangor, Datuk Seri Amirudin Shari berkata, menerusi kempen itu, kerajaan negeri juga menawarkan subsidi baucar pelancongan berjumlah RM2 juta untuk dimanfaatkan 10,000 rakyat bagi memulihkan semula industri.

Beliau berkata, 3,000 petugas barisan hadapan di Selangor akan diberikan baucar pelancongan bernilai RM200 setiap satu sebagai menghargai jasa mereka memerangi pandemik COVID-19 manakala 7,000 lagi boleh dinikmati seluruh rakyat Malaysia.

“Industri pelancongan menyediakan peluang pekerjaan dan perniagaan kepada rakyat Malaysia. Apabila ia terjejas, ekonomi negara turut menerima kesan langsung serta menjejaskan pendapatan penggiat sektor berkenaan.

“Sinergi berterusan antara kerajaan, penggiat industri pelancongan dan masyarakat wajar diperkemas untuk memastikan sektor pelancongan di Selangor mampu dihidupkan semula,” katanya pada majlis pelancaran kempen itu di sini hari ini.

Pada majlis itu, pelakon Cik Puan Juliana Evans turut diperkenalkan sebagai duta kempen, di samping 17 pakej pelancongan hasil usaha sama antara Tourism Selangor dan Persatuan Pelancongan Dalam Malaysia (MITA).

Amirudin berkata, baucar pelancongan berkenaan akan diberikan kepada rakyat menerusi platform e-dagang Lazada serta e-dompet Touch ‘n Go bermula 8 hingga 31 Jan depan dan penggunaannya hanya sah di Selangor sahaja sehingga 30 Jun 2021.

Katanya dengan pematuhan prosedur operasi standard (SOP) seperti digariskan kerajaan, Selangor pastinya menawarkan pelbagai pengalaman percutian yang unik untuk menarik kehadiran pelancong domestik dalam suasana norma baharu.

Sementara itu, Exco Pelancongan, Alam Sekitar Teknologi Hijau dan Hal Ehwal Orang Asli negeri Hee Loy Sian berkata kempen pelancongan berkenaan akan berlangsung selama enam bulan.

Beliau berkata pihaknya optimis sekurang-kurangnya lima juta pelancong domestik akan datang bercuti di Selangor berikutan baucar pelancongan itu diberikan tidak terhad kepada hanya penduduk Selangor sahaja.

“Memang kes COVID-19 di Selangor agak tinggi, namun ia sebenarnya tertumpu di tempat pekerja asing. Kawasan lain di negeri ini masih selamat untuk dinikmati,” katanya. – Bernama


Jangkitan COVID-19 didakwa paling lama direkod selama 505 hari

LONDON, 20 Ramadan 1443H, Jumaat – Doktor di United Kingdom (UK) mendakwa telah merekodkan kes jangkitan COVID-19 paling lama, membabitkan pesakit mempunyai tahap virus yang dikesan selama lebih daripada 16 bulan atau 505 hari.

Individu yang tidak didedahkan namanya itu didakwa mempunyai masalah kesihatan lain, namun telah meninggal dunia di hospital pada tahun lalu.

Pakar perubatan London mendakwa, jangkitan berterusan seperti itu masih jarang berlaku.

Ini kerana, kebanyakan individu dijangkiti secara semula jadi akan bebas daripada virus, tetapi berbeza dengan pesakit terbabit kerana mempunyai sistem imun yang sangat lemah.

Jangkitan kronik seperti ini perlu dikaji untuk meningkatkan pemahaman mengenai COVID-19 dan risiko yang boleh timbul, dakwa pakar.

Pesakit pertama kali dijangkiti COVID-19 adalah pada awal tahun 2020, selepas mempunyai simptom dan disahkan menerusi ujian saringan RT-PCR.

Mereka keluar masuk hospital berulang kali sepanjang 72 minggu berikutnya, untuk pemeriksaan dan penjagaan rutin, menurut pakar.

Namun, setiap kali pemeriksaan – kira-kira 50 daripadanya – diuji positif dan masih dijangkiti COVID-19.

Doktor King’s College London dan Guy’s and St Thomas NHS Foundation Trust, Dr Luke Blagdon Snell berkata, analisis makmal mendedahkan ia adalah jangkitan sama dan berterusan, bukan serangan berulang.

Ia dikatakan berbeza dengan ‘long COVID’, di mana virus telah hilang daripada badan tetapi gejala masih berterusan.

“Ini adalah keputusan yang positif setiap kali ujian calitan tekak dibuat. Pesakit ini tidak pernah mengalami ujian negatif.

“Dan kita boleh merumuskan ia adalah satu jangkitan berterusan kerana genetiknya – maklumat yang diperoleh daripada penjujukan genom virus – adalah unik dan berterusan dalam badan pesakit,” katanya.

Jangkitan berpanjangan jarang berlaku namun ia penting kerana mungkin berisiko menimbulkan varian baharu COVID-19, kata penyelidik. – Agensi


Kerjasama UMNO-DAP tak akan mampu bertahan lama

BANGI, 7 Muharam 1445H, Selasa – Kerjasama UMNO dan DAP dalam Pakatan Harapan (PH) dijangka tidak mampu bertahan lama berikutan ia lambat laun tidak akan bertahan dengan tuntutan DAP.

Bekas pemimpin veteran UMNO, Tan Sri Noh Omar berkata, perkara berkenaan telah dibuktikan sebelum ini apabila beberapa parti Melayu seperti Semangat 46, PAS dan Parti Pribumi Bersatu Malaysia (Bersatu) yang bekerjasama dengan DAP sebelum ini berakhir dengan kegagalan.

“Akhirnya terpaksa menamatkan hubungan politik, berkawan dengan DAP kena ‘kencing’.

“PAS pun sama. Bersatu semasa Tun Dr Mahathir Mohamad pun tidak boleh tahan dengan DAP,” katanya ketika berkempen di Tanjong Karang, semalam.

Mengulas lanjut, Noh mengimbas cerita ketika UMNO menyuarakan untuk bekerjasama dengan PH dan beliau adalah salah seorang daripada individu yang tidak bersetuju.

“Saya salah seorang yang tak bersetuju bila bawa dalam mesyuarat Majlis Tertinggi untuk UMNO nak kerjasama dengan PH.

Saya cakap dekat setengah jam, saya berhujah. Saya kata fikirlah, tak ada mana-mana parti yang berteraskan Melayu ini yang boleh lama dengan DAP,”

Noh yang kini menyertai Perikatan Nasional (PN) juga membidas pihak pengkritik yang menuduhnya sebagai pengkhianat kerana menentang UMNO sekarang,

Namun, beliau menegaskan dirinya bukan seperti yang didakwa sebalinya pengkhianat sebenar adalah Presiden UMNO, Datuk Seri Ahmad Zahid Hamidi.

“Perhimpunan Agung UMNO dan putuskan No Anwar, No DAP… Tiba-tiba Presiden UMNO boleh paksa tandatangan sebagai Ahli Parlimen surat akuan bersumpah (SD) supaya Datuk Seri Anwar Ibrahim jadi Perdana Menteri.

“Jadi siapa pengkhianat sebenar? Saya ke pengkhianat?” ujarnya lagi.


Tak perlu gopoh laksana RUU Anti Lompat Parti: Abdul Hadi

BANGI, 6 Ramadan 1443H, Jumaat – PAS menyifatkan Rang Undang-Undang (RUU) Anti Lompat Parti tidak perlu dilakukan secara gopoh, sebaliknya memerlukan penelitian yang lebih menyeluruh.

Presiden PAS, Tan Sri Abdul Hadi Awang berkata, penelitian dan penaksiran secara menyeluruh perlu dibuat sebelum dibahaskan di Parlimen.

Katanya, RUU Anti Lompat Parti perlu pada penaksiran berdasarkan perjuangan untuk menyelamatkan rakyat dan bukannya diri sendiri.

“Kita perlu sedar lompat parti ada sebab-sebabnya… jika disebabkan dasar dan perjuangan betul, ia tidak boleh ditolak, tapi jika disebabkan perjuangan salah, kita boleh tolak.

“Sebab itu kita berpendapat perlu kepada penaksiran kerana perjuangan kita adalah untuk selamatkan rakyat dan bukan selamatkan diri,” katanya seperti dipetik akhbar tempatan, hari ini.

Mengulas lanjut, Ahli Parlimen Marang berkata, ahli PAS pun tidak digalakkan mengikut kehendak parti jika dasar perjuangan diubah.

Tegas beliau, PAS sendiri sudah melalui isu lompat parti sejak 1959 sehingga menyebabkan dua negeri, Kelantan dan Terengganu jatuh akibat wakil rakyat lompat parti pada 1960.

“Kita sudah lama berusaha menangani masalah lompat parti dan disebabkan itu parti memperkenalkan baiah.

“Mana-mana wakil rakyat daripada PAS yang melompat parti diwajibkan meletakkan jawatan, jika enggan melepaskan jawatan akan dilaknat Allah,” katanya.

Pada masa sama, Abdul Hadi dalam menolak dakwaan sekutunya, Parti Pribumi Bersatu Malaysia (Bersatu) melengah-lengahkan pembentangan RUU Anti Lompat Parti, sebaliknya perbincangan sentiasa dilakukan secara bersama dengan komponen Perikatan Nasional (PN) dan UMNO.

“Tak timbul isu berlengah-lengah kerana Bersatu akan berbincang dengan kita dan rakan dalam PN termasuk Sarawak dan Sabah serta sebahagian UMNO,” katanya.


AS rancang tubuh ‘bangunan’ di Baitulmaqdis

WASHINGTON, 18 Rabiulakhir 1442H, Jumaat – Amerika Syarikat (AS) merancang untuk membuka ‘bangunan jangkauan’ di Baitulmaqdis Timur kononnya untuk memperbaiki hubungan dengan warga Arab di situ serta Palestin.

Jerusalem Post yang memetik pegawai kanan AS mendakwa, pejabat itu tidak akan menjadi konsulat atau menawarkan kemudahan serupa.

“Terdapat satu misi diplomatik AS di Israel – kedutaan AS – dan berpusat di Baitulmaqdis.

“Rancangan kami untuk membuka bangunan jangkauan di Baitulmaqdis Timur telah berjalan selama bertahun-tahun dan dirancang hanya untuk meningkatkan hubungan di antara jiran-jiran Baitulmaqdis.

“Ini bukan konsulat yang terpisah apatah lagi mempunyai kemudahan konsulat – dan kami tidak mempunyai rancangan untuk merealisasikannya,” dakwanya.

Dakwaan itu sekali gus menolak laporan yang tersebar di media bahawa ada rancangan untuk membuka konsulat di Baitulmaqdis Timur.

Menurut laporan berita, Ketua Unit kedutaan Hal Ehwal Palestin, George Noll telah memulakan persiapan untuk pembukaan semula konsulat di wilayah itu.

Pada Disember 2017, Trump mengiktiraf Baitulmaqdis sebagai ibu kota Israel dan memindahkan kedutaan AS ke bandar yang dijajah dari Tel Aviv pada tahun berikutnya.

Langkah itu mengecewakan dunia Arab dan sekutu Barat. Presiden Pihak berkuasa Palestin (PA), Mahmoud Abbas menyifatkan tindakan itu sebagai ‘penghinaan’ dan menegaskan AS tidak lagi boleh dianggap perunding yang jujur dalam rundingan damai dengan Israel.

Joe Biden pula pada awalnya menentang pemindahan kedutaan AS ke Baitulmaqdis, namun tidak berhasrat untuk memindahkannya kembali ke Tel Aviv. – Agensi


SPRM cari 2 lagi individu kes cap palsu keluar, masuk negara

BANGI, 15 Rabiulakhir 1442H, Selasa – Dua individu membabitkan seorang lelaki serta wanita dikesan bagi membantu siasatan kes rasuah berhubung sindiket penyalahgunaan pengesahan cap keluar dan masuk di sempadan utama negara.

Menurut Suruhanjaya Pencegahan Rasuah Malaysia (SPRM) dalam satu kenyataan berkata, lelaki yang dikesan dikenali sebagai Chiong Ah Kaw @ Cheong Leong Kim, 75.

SPRM berkata, individu terbabit mempunyai alamat terakhir di No 22, Pangsapuri Seri Mesra, Jalan Bahagia 29, Taman Seri Bahagia, 56000 Kuala Lumpur.

“Manakala, wanita yang dikesan pula ialah Li Quin yang merupakan seorang warga China berusia Lingkungan 30-an dan pemegang pasport antarabangsa E32395179 serta pas lawatan sosial.

“Sehubungan itu, orang ramai yang mengenali atau mempunyai maklumat mengenai dua individu tersebut diminta menghubungi pegawai penyiasat, Penolong Penguasa Amirul Ikhwan Selamat di talian 016-5098947,” katanya.

Terdahulu, SPRM mendedahkan, lebih 30,000 warga asing bolos dan RM14.5 juta wang sogokan diagihkan dalam kalangan kakitangan Jabatan Imigresen Malaysia (JIM) sepanjang tempoh empat tahun.

Angka itu diperoleh hasil penahanan 27 anggota dan pegawai JIM yang mendedahkan aktiviti rasuah menerusi proses penyediaan kaunter khas sejak 2017.

Wang tunai RM800,000, 26 kereta mewah dan empat motosikal berkuasa tinggi turut dirampas yang mana jumlah berkenaan tidak termasuk rumah, tanah, barangan kemas dan sebagainya yang turut dirampas.

Dilaporkan, secara purata, setiap tahun sejak empat tahun lalu, RM3.6 juta diagih sesama anggota dan pegawai JIM yang terbabit dengan sindiket ini.


Sindiket penipuan sasar ahli politik, orang kenamaan

BANGI, 21 Syaaban 1443H, Khamis – Ahli politik, orang kenamaan dan pegawai tinggi kerajaan kini menjadi sasaran utama sindiket penipuan yang menggodam aplikasi media sosial seperti Telegram dan WhatsApp dengan menyamar sebagai kenalan untuk meminjam wang.

Pengarah Jabatan Siasatan Jenayah Komersial (JSJK) Bukit Aman, Datuk Mohd Kamarudin Md Din berkata, modus operandi mereka adalah meminta pertolongan untuk meminjam wang daripada senarai rakan yang terdapat di aplikasi terbabit.

“Sebanyak 1,710 laporan diterima pihaknya membabitkan kegiatan itu dengan kerugian RM 11.47 juta sejak 2020 sehingga Februari lalu.

“Daripada jumlah itu, 823 kes dilaporkan berlaku pada 2020 dengan kerugian RM6.19 juta diikuti 2021 iaitu 778 kes dengan nilai penipuan RM4.8 juta,” katanya seperti dipetik portal tempatan, hari ini.

Beliau menegaskan, bagi tahun ini pula, sebanyak 109 kes dilaporkan dengan nilai kerugian RM478,016.

Katanya, sindiket ini didapati menggodam aplikasi berkenaan sebelum menghubungi mangsa secara rawak.

“Kebanyakan mangsa tidak menyedari akaun mereka digodam sehingga kenalan di dalam senarai telefon bimbit mereka memaklumkan ada menerima mesej untuk meminjam wang,” katanya.

Justeru, Mohd Kamarudin meminta pengguna telefon pintar untuk lebih berhati-hati apabila menerima mesej daripada individu tidak dikenali yang meminta kata laluan dihantar ke nombor telefon pengguna.

Beliau berkata, kata laluan itu digunakan untuk mengambil alih akaun aplikasi pesanan daripada mangsa seterusnya akan menggunakan modus operandi menyamar sebagai rakan.

Sehubungan itu, beliau, pengguna dinasihat mengaktifkan dua langkah pengesahan di aplikasi digunakan bagi mengelak aplikasi pesanan digodam sindiket.


Bekas Presiden Sri Lanka dibenarkan cari perlindungan sementara di Thailand

BANGKOK, 13 Muharram 1444H, Khamis – Thailand bersetuju membenarkan Gotabaya Rajapaksa tinggal di negara ini selepas bekas Presiden Sri Lanka yang digulingkan itu mencari negara ketiga menawarkan perlindungan kepadanya.

Perdana Menteri Thailand, Prayut Chan-o-cha berkata, Rajapaksa kini berada di Singapura selepas melarikan diri ketika protes antikerajaan secara besar-besaran sedang mencari perlindungan di Thailand berikutan visa di Singapura telah tamat, hari ini.

Beliau melarikan diri ke Maldives pada 13 Julai lalu kemudian ke Singapura, sebelum mengumumkan peletakan jawatannya.

Prayut mengesahkan lawatan sementara ke Thailand oleh Rajapaksa dibuat atas dasar kemanusiaan sambil memberi jaminan untuk tidak melakukan aktiviti politik sepanjang berstatus pencari suaka tetap di negara lain.

“Ini merupakan isu kemanusiaan, kami membuat jaminan kedatangan ini adalah lawatan sementara dan tiada aktiviti politik dibenarkan sepanjang berada di negara ini,” katanya seperti yang dipetik akhbar, Bangkok Post hari ini.

Sementara itu, Menteri Luar, Don Pramudwinai berkata, pemimpin berkenaan dibenarkan tinggal di negara tersebut sehingga 90 hari kerana beliau masih pemegang pasport diplomatik.

Tambah beliau, kerajaan Sri Lanka kini tidak menghalang lawatan bekas presiden tersebut dan pada masa sama Thailand takkan membuat pengaturan penginapan.

Kedatangan Rajapaksa ke Thailand tidak menimbulkan masalah berikutan Presiden Sri Lanka, Ranil Wickremesinghe mengetahui perkembangan semasa dan mereka saling berhubung. – Agensi


Pembinaan SJKC Too Joon Hing ‘pencerobohan’ struktur sosial Melayu

Oleh Siti Hafidah Abd Ghaffar

BANGI, 9 Ramadan 1442H, Rabu – Pembinaan Sekolah Jenis Kebangsaan Cina (SJKC) Too Joon Hing di bandar Kinrara – kawasan dipercayai majoriti Melayu – dianggap langkah yang salah dan bertentangan dengan struktur sosial yang sedia wujud di negara ini.

Bukan itu sahaja, tindakan sedemikian juga dikatakan tidak bertanggungjawab kerana mahu mengalih beban yang perlu ditanggung satu kelompok di tempat lain kepada kelompok yang mendiami kawasan lain.

Felo Utama Institut Kajian Etnik (KITA) Universiti Kebangsaan Malaysia, Prof Emeritus Datuk Dr Teo Kok Seong menegaskan, apa jua alasannya, pembinaan sekolah tersebut di penempatan etnik lain langsung tidak mengambil kira fenomena sosial dan politik negara ini, khususnya di Semenanjung.

Bidasnya, alasan untuk mengurangkan kesesakan lalu lintas dengan membina sekolah itu bukan sahaja menonjolkan sikap buruk malah amat tidak bertanggungjawab.

“Bagaimanakah alasan sebebal ini boleh diajukan oleh seorang pemimpin? Ke manakah perginya integriti sebagai ciri baik pada pemimpin itu?

“Walaupun kini sekitar 20 peratus anak bukan Cina, kebanyakannya Melayu belajar di belajar SJKC, ini tidak bermakna sekolah jenis ini boleh dibina di sebarang kawasan, lebih-lebih lagi yang tiada banyak kaitan dengan corak kependudukan setempat.

“Ini berupa pencerobohan!,” katanya ketika dihubungi Ismaweb.net hari ini.

Bidasnya lagi, alasan bahawa enrolmen murid bukan Cina yang agak tinggi kini, telah menjadikan SJKC sekolah rakyat bukan sahaja meleset malah salah sama sekali.

Ini kerana jelasnya, SJKC tidak pernah mudah menerima apa-apa yang bukan Cina – walaupun tulisan Jawi yang sifatnya pengenalan sahaja – atas alasan ianya akan mencairkan identiti SJKC.

Dengan alasan cauvinis lagi rasis itu, Prof Kok Seong menegaskan, SJKC adalah sekolah etnik Cina dan bukan sekolah untuk semua bangsa atau sekolah rakyat seperti yang didakwa.

“Sebenarnya semua alasan yang diberikan tidak memperlihatkan kebijaksanaan langsung. Sehubungan itu, dikatakan bahawa keputusan kerajaan sebelum ini tidak boleh diubah tidak dapat dijadikan alasan langsung sebab beberapa keputusan Pakatan Harapan telah diubah oleh pentadbiran sekarang.

“Antaranya ialah Laluan Rel Pantai Timur (ECRL) yang dijajarkan semula sehingga tidak mengikuti pelan asal lagi,” katanya.

PAUTAN BERKAITAN


Maksimumkan penggunaan bahasa Melayu dalam pentadbiran negara

BANGI, 29 Safar 1444H, Isnin – Sudah tiba masa semua penjawat awam berusaha menggunakan bahasa Melayu dengan maksimum dalam semua urusan pentadbiran negara seiring usaha Perdana Menteri, Datuk Seri Ismail Sabri Yaakob memartabatkannya di persada dunia.

Pengerusi Lembaga Pengelola Dewan Bahasa dan Pustaka (DBP), Prof Datuk Seri Dr Awang Sariyan berkata, semua pemimpin di negara ini pada peringkat Persekutuan, negeri dan badan berkuasa awam wajib menyusuli langkah mulia Perdana Menteri dengan berucap dalam bahasa negara untuk semua majlis atau forum, sama ada di Malaysia serta peringkat antarabangsa.

Beliau berkata, tidak wajar lagi mesyuarat berlangsung dalam bahasa asing atau bahasa bercampur-baur.

“Jangan ada bersikap dingin dan tidak menyertai Perdana Menteri, apatah lagi bercanggah pendirian dalam usaha mengangkat martabat bahasa Melayu sebagai bahasa negara.

“Penjawat awam, pemimpin institusi pengajian ilmu, pemimpin korporat dan semua pihak lain mesti menyokong pendirian serta langkah terpuji Perdana Menteri,” katanya dalam tulisan di Berita Harian (BH), hari ini.

Prof Awang berkata, tiada alasan untuk sesiapa pun di negara ini meremehkan penggunaan bahasa Melayu sebagai bahasa kebangsaan, bahasa rasmi, bahasa ilmu, ekonomi dan bidang lain.

Katanya, bahasa Melayu dipilih sebagai bahasa kebangsaan untuk menjadi asas jati diri dan perpaduan rakyat berbilang kaum.

“Penggunaan dan pengajaran bahasa lain di negara ini tidak dilarang dalam urusan tidak rasmi. Justeru, sebagai bahasa rasmi, bahasa Melayu ditetapkan menjadi penggerak komunikasi pentadbiran negara.

“Berdasarkan Perkara 152(6) Perlembagaan, tiga lapis pentadbiran negara wajib menggunakan bahasa Melayu dalam urusan rasmi iaitu kerajaan Persekutuan, kerajaan negeri dan pihak berkuasa awam,” katanya.

Pada masa sama, beliau turut mengucapkan tahniah kepada Ismail Sabri kerana mencipta sejarah baharu menjadi pemimpin tertinggi Malaysia pertama berucap menggunakan bahasa Melayu sepenuhnya pada Persidangan Tahunan Pertubuhan Bangsa-Bangsa Bersatu (UNGA) ke-77 di New York pada 23 September lalu.

“Perdana Menteri merakam sejarah baharu bahasa Melayu di pentas berprestij dunia dengan tinta emas, menggambarkan ketegasannya mengangkat martabat bahasa Melayu di persada dunia.

“Tahniah diucapkan kepada Perdana Menteri daripada Pengerusi bersama Ahli Lembaga Pengelola Dewan Bahasa dan Pustaka (DBP) serta seluruh warga kerja yang memegang amanah menjaga maruah untuk martabat bahasa Melayu sebagai bahasa negara,” katanya.


New Zealand benar pelancong sudah vaksin masuk tahun depan

WELLINGTON, 3 Muharram 1443H, Khamis –  New Zealand merancang untuk membenarkan kemasukan pelancong yang telah divaksin dari negara berisiko rendah bermula awal tahun depan, kata Perdana Menteri, Jacinda Ardern hari ini.

Ardern berkata, kerajaan akan beralih kepada model berdasarkan risiko individu untuk perjalanan bebas kuarantin dari suku pertama 2022 menerusi tahap rendah, sederhana dan tinggi.

Katanya, pelancong yang sudah divaksin dari negara berisiko rendah dibenarkan memasuki New Zealand tanpa perlu kuarantin, sementara bagi negara berisiko sederhana dan tinggi diwajibkan melakukan pengasingan diri selama 14 hari.

“Kita belum dapat membuka (sempadan) sepenuhnya. Namun fasa peralihan ini dibuat dengan berhati-hati dan yakin dengan langkah berkenaan,” katanya.

Ardern mendapat pujian global terhadap usaha menangani pandemik COVID-19. Negara itu hanya mencatatkan 2,500 kes dan 26 kematian.

Ardern berkata, negara itu juga akan mempercepatkan pemberian vaksin untuk semua peringkat umur pada 1 September, selain mengubah jurang 6 minggu antara dos untuk memastikan lebih ramai rakyat New Zealand menerima sekurang-kurang satu dos vaksin. –  Agensi


PEMBELA rayu siasat dalang warga asing sokong hina Nabi Muhammad ﷺ

BANGI, 15 Zulkaedah 1443H, Rabu – Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya meluahkan kebimbangan mengenai video tular yang memaparkan sekumpulan lelaki warga asing menyokong tindakan ahli politik India menghina Nabi Muhammad ﷺ.

Serentak itu, beliau merayu kerajaan menyiasat dan mengenal pasti dengan serius sama ada mereka itu menganggotai atau didukungi mana-mana badan bukan kerajaan (NGO) atau parti politik.

Tindakan terus perlu diambil terhadap mana-mana NGO atau parti politik yang ada kaitan atau cenderung kepada pihak ekstremis India ini mahupun simpatisannya.

Bahkan, beliau menggesa kerajaan mengkaji jumlah ataupun segmen masyarakat yang menjadi simpatisan kepada ideologi mereka ini.

“Inilah yang saya cakap sebelum ini dan yang saya selalu tekankan tetapi diambil mudah sahaja oleh pihak berkuasa.

“Anasir-anasir ekstrem dari negara India sudah masuk dan mula bertapak kuat di Malaysia yang mana Islamophobia menjadi antara asas perjuangan. Lebih-lebih lagi Islamophobia sedang subur di Malaysia,” katanya dalam kenyataan hari ini.

Beliau berpendapat bahawa Islamophobia di Malaysia sedang semakin meningkat dan sebenarnya menunggu masa sahaja untuk meletus menjadi lebih teruk.

“Memandangkan video individu-individu yang tular ini berlatar belakangkan sebuah kuil tersohor di Malaysia, maka kita berharap pihak pengelola dapat mengambil tindakan sewajarnya seperti kenyataan kecaman atau kekesalan.

“Kita harap dan tidak mahu mana-mana tempat ibadah mana-mana agama di Malaysia terpalit dengan gejala Islamophobia apatah lagi ekstremisme dari negara luar.

“Ayuhlah Malaysia, kita bersolidariti membantah keceluparan ini,” katanya.

Terdahulu, tular video memaparkan sekumpulan lelaki dipercayai warga asing berkumpul di hadapan kuil Batu Caves dan menyatakan pendirian menyokong tindakan Nupur Sharma, ahli politik dari parti Bharatiya Janata yang mengeluarkan kenyataan berbaur penghinaan kepada Nabi Muhammad ﷺ.

Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan berkata, siasatan dijalankan selepas pihaknya menerima laporan polis berkaitan rakaman video yang dimuat naik menerusi aplikasi TikTok menggunakan nama @ganggarammahto280 itu.

Katanya, rakaman video berdurasi satu minit 18 saat itu turut dikesan tular melalui aplikasi media sosial lain seperti Facebook dan WhatsApp.


Kerajaan sekarang lemah tak sedia berdepan kemelesetan ekonomi: Tun M

BANGI, 27 Safar 1444H, Sabtu – Kerajaan memerintah dilihat sebagai lemah dan tidak bersedia berdepan jangkaan kemelesetan ekonomi dunia pada tahun hadapan.

Bahkan, kerajaan yang terdiri daripada kerjasama Perikatan Nasional (PN) dan Barisan Nasional (BN) itu juga didakwa tidak tahu menguruskan negara.

Malah, Pengerusi Penaja Gerakan Tanah Air (GTA), Tun Dr Mahathir Mohamad percaya, mereka tidak memiliki pasukan yang boleh membincangkan perihal idea bagaimana mengatasi masalah ini.

Katanya, kemelesetan ekonomi dunia bukanlah satu perkara yang boleh dihapuskan namun dengan usaha ia boleh dikurangkan kesan buruknya.

“Kerajaan sekarang ini nampak lemah, tak tahu macam mana nak urus keadaan dalam negara.

“Dulu walaupun kita diserang, diserang untuk menjatuhkan nilai mata wang tetapi kita mampu lawan sehingga kita pulih semula.

“Tetapi saya tak nampak kerajaan yang ada ini mempunyai satu badan khusus yang diduduki oleh pakar-pakar untuk membincang pasal masalah ‘recessi’ (kemelesetan),” dakwanya.

Beliau berkata demikian dalam program Hard Talk bersama Tun Dr Mahathir Mohamad, di sini hari ini.

Sebelum ini Bank Dunia memberi amaran, dunia mungkin terjerumus ke dalam kemelesetan pada 2023 ketika bank-bank pusat secara serentak menaikkan kadar faedah untuk bertindak balas terhadap inflasi.

Bank-bank pusat di seluruh dunia menaikkan kadar faedah tahun ini pada tahap yang tidak pernah disaksikan sejak lima dekad lalu, trend yang berkemungkinan berterusan sehingga tahun depan, kata Bank Dunia.

Dalam pada itu, Dr Mahathir menggesa, rakyat untuk menolak pemimpin yang terpalit dengan masalah ‘berat’ menjelang pilihan raya.

Katanya, ini demi memastikan perjalanan pentadbiran negara lancar tanpa sebarang faktor yang boleh menghancurkan.

“Menyalahgunakan kuasa, cuba membersihkan wang haram itu bukan jenis orang Melayu kita perlu sokong.

“Kita sokong orang Melayu yang bersih dan dalam Gerakan Tanah Air ini kita pilih-pilih dan bukan semua orang kita terima,” katanya.


Kelemahan sistem pengurusan punca bekalan ikan kurang: LKIM

TAIPING, 27 Syawal 1443H, Sabtu – Masalah birokrasi dan sistem penyampaian yang lemah dikenal pasti sebagai punca kekurangan bekalan ikan di negara ini.

Pengerusi Lembaga Kemajuan Ikan Malaysia (LKIM) Datuk Syed Abu Hussin Hafiz Syed Abdul Fasal berkata kelemahan tersebut jika tidak ditangani dengan baik boleh menyebabkan kekurangan bekalan ikan terus berlarutan.

“Keadaaan ini berlaku sehingga menyebabkan rakyat terpaksa menanggung kesan kenaikan harga ikan dan rakyat memerlukan bantuan segera. Sekarang simpanan ikan tidak ada, kalau ada… kita boleh bagi percuma kepada rakyat,” katanya kepada pemberita pada Majlis Sambutan Hari Raya Aidilfitri Pengerusi LKIM Bersama Nelayan dan Masyarakat di Changkat Jering, dekat sini malam tadi.

Pada 22 Mei lepas, Pengerusi Persatuan Nelayan Kebangsaan (Nekmat) Abdul Hamid Bahari berkata pendaratan ikan terutama di utara Semenanjung Malaysia berkurangan hingga 70 peratus iaitu daripada lebih sejuta tan kepada kira-kira 300,000 tan sebulan berikutan keadaan cuaca tidak menentu sejak dua bulan lepas.

Syed Abu Hussin berkata beliau telah membentangkan masalah bekalan ikan kepada Lembaga Pengarah yang dianggotai oleh Kementerian Pertanian dan Industri Makanan, Kementerian Kewangan dan Unit Perancang Ekonomi supaya melakukan tindakan segera dalam hal itu namun masih tiada jawapan balas.

“Sampai hari ini LKIM belum lagi mula menyimpan ikan sedangkan kita mempunyai kilang membeku ikan tetapi tidak jalan dan 1,000 tan metrik tong sejuk beku yang kita ada juga terbiar. Ikan sejuk beku boleh disimpan sehingga dua tahun,” katanya.

Beliau berkata persediaan perlu dibuat dengan membeli lebih banyak ikan untuk disimpan memandangkan keadaan laut ketika ini bukan musim tengkujuh.

“Kita mempunyai Selat Melaka dan Laut China Selatan. Kalau terdesak dan ikan berkurangan… di mana kita hendak mencarinya. Bagi mengatasi krisis bekalan ikan, hendaklah cepat-cepat turun ke laut,” katanya. – Bernama


Ops BAHIS tumpu proses disinfeksi bagi jaga kesihatan penduduk terjejas banjir

SHAH ALAM, 26 Jamadilawal 1443H, Jumaat – Selain bantuan kerja-kerja pembersihan, Operasi Bantu Hingga Selesai (Ops BAHIS) akan memberi tumpuan kepada proses disinfeksi di rumah-rumah serta persekitaran kawasan yang terjejas akibat banjir pada 18 Dis lepas.

Menteri Komunikasi dan Multimedia Tan Sri Annuar Musa berkata, proses disinfeksi yang akan dijalankan esok dan Ahad ini, bertujuan menjaga kesihatan awam bagi mengelakkan berlaku jangkitan penyakit lain dalam kalangan penduduk yang terkesan dengan bencana itu.

“Selain menjaga prosedur operasi standard (SOP) dalam membendung penularan COVID-19, soal kesihatan awam juga perlu dijaga. Salah satu program di bawah Ops BAHIS yang saya lancarkan ini adalah ‘disinfeksi’.

“Sebelum ini, kita basuh (rumah mangsa banjir) berkali-kali kemudian kita perlu buat ‘disinfecting exercise’ supaya lebih bersih kerana saya lebih khuatir dengan jangkitan penyakit lain selepas musim banjir ini sekiranya kita tidak berhati-hati,” katanya.

Beliau berkata demikian kepada pemberita selepas menziarahi serta mengadakan tahlil ringkas di sebuah rumah mangsa banjir di Flat Andorra dekat Taman Sri Muda,  hari ini.

Mengulas lanjut, Annuar berkata Ops BAHIS juga sedang giat menjalankan kerja-kerja pengutipan sampah di sekitar kawasan terjejas dengan menggerakkan kenderaan berat melalui bantuan pelbagai pihak seperti Malaysian Resources Corporation Bhd (MRCB).

“Di bawah program BAHIS ini sepatutnya kita ‘adopt’ rumah sahaja tetapi atas permintaan penduduk kita menggerakkan juga mesin dan jentera untuk memungut puluhan tan sampah ini,” katanya.

Menyentuh mengenai sumbangan wang tunai serta barangan kepada mangsa banjir, beliau berkata, pemberian itu akan diberikan esok kepada mangsa yang dibantu dalam Ops BAHIS sepanjang operasi itu dilaksanakan bermula dari 29 Dis lepas hingga Ahad ini.

Annuar berkata, 1,500 sukarelawan telah mendaftarkan nama melalui Ops BAHIS setakat semalam, yang terdiri daripada pelbagai pihak termasuk warga Kementerian Komunikasi dan Multimedia (KKMM), Rumah Prihatin serta penuntut universiti.

Ops BAHIS cetusan idea Annuar, berkonsepkan Keluarga Angkat dengan menempatkan sekurang-kurangnya lima sukarelawan bagi berganding bahu bersama mangsa membersihkan rumah dan kawasan sekitar yang terjejas akibat banjir.

Ia merangkumi kawasan di Taman Sri Muda, Shah Alam; Bukit Changgang, dekat Sepang; dan Kampung Sungai Lui, Hulu Langat, dengan menyasarkan 300 rumah sepanjang lima hari operasi berkenaan di ketiga-tiga lokasi itu.

Ops BAHIS bukan sahaja melibatkan kerja pembersihan malah turut membantu memberi sokongan moral dan penawar tekanan atau trauma dialami keluarga yang terkesan ekoran bencana itu. – Bernama


Banjir: Putera Raja Arab Saudi zahir hasrat bantu Malaysia

KUALA LUMPUR, 21 Jamadilawal 1443H, Ahad – Menteri Kabinet Arab Saudi, Putera Turki bin Mohammad bin Fahd bin Abdulaziz menzahirkan hasrat membantu Malaysia dengan menghulurkan sumbangan dan bantuan kepada rakyat negara ini yang terjejas akibat banjir.

Perkara itu dimaklumkan oleh Menteri Kanan Pertahanan, Datuk Seri Hishammuddin Tun Hussein menerusi kenyataan hari ini.

“Pagi tadi saya telah dihubungi oleh Putera Turki bin Mohammed bin Fahd bin Abdulaziz, Putera Raja Arab Saudi, yang telah menyatakan hasrat untuk membantu usaha kami bagi menyediakan bantuan dan sumbangan kepada rakyat Malaysia yang terkesan akibat banjir melalui Pusat Bantuan dan Kemanusiaan Raja Salman,” katanya.

Beliau juga berkata, Kementerian Pertahanan, melalui Angkatan Tentera Malaysia (ATM), kini memberi tumpuan kepada usaha bantuan pasca banjir dan persediaan bagi menghadapi kemungkinan gelombang kedua bencana itu.

Katanya, setakat semalam, seramai 998 anggota dan pegawai ATM iaitu Tentera Darat, Tentera Laut dan Tentera Udara Diraja Malaysia diatur gerak bersama dengan 96 aset pelbagai jenis termasuk trak, bot tempur, enjin sangkut (OBM) serta helikopter EC725 ke negeri yang terjejas seperti Selangor, Pahang, Negeri Sembilan, Kelantan dan Melaka.

Hishammuddin berkata, ATM juga berjaya memindahkan sejumlah 32,661 mangsa ke pusat pemindahan sementara setakat semalam dengan kerjasama Polis Diraja Malaysia, Jabatan Bomba dan Penyelamat, Kementerian Kesihatan serta semua agensi berkaitan menerusi Ops Murni.

“Perancangan ATM yang seterusnya di kawasan berkenaan ialah meningkatkan lagi pelaksanaan kerja-kerja pembersihan pasca banjir termasuk pencegahan penularan wabak COVID-19.

“Ini selari dengan kenyataan Panglima Angkatan Tentera Jeneral Tan Sri Affendi Buang semalam bahawa ATM akan menambah jumlah anggota sekali gus menjadikan jumlah keseluruhan 500 orang khusus untuk membantu kerja-kerja pembersihan,” katanya.

Beliau berkata, satu batalion ATM diletakkan dalam keadaan siap siaga di setiap negeri untuk diatur gerak ke lokasi terjejas apabila terdapat keperluan menghadapi banjir gelombang kedua.

Katanya, ini termasuk pembelian kecemasan 55 unit OBM yang diluluskan oleh Kementerian Kewangan susulan laporan berhubung situasi bot ATM yang terpaksa digunakan tanpa henti di kawasan terjejas.

Mengulas penubuhan pasukan petugas khas pasca banjir, Hishammuddin berkata, Kementerian Pertahanan dan ATM akan memberi kerjasama penuh kepada pasukan itu. – Bernama


Tak boleh ubah sesuka hati, ini bukan silibus Radzi Jidin

BANGI, 21 Rabiulawal 1444H, Selasa – Silibus pembelajaran yang dibangunkan Kementerian Pendidikan (KPM) bukan dibuat secara tiba-tiba, sebaliknya mempunyai kitaran yang tidak boleh diubah sesuka hati.

Menteri Kanan Pendidikan, Datuk Dr Radzi Jidin berkata, penghasilan silibus memerlukan proses kajian dan melibatkan banyak pihak termasuk penglibatan guru pakar.

“Ini bukan silibus Radzi Jidin, saya ingin jelaskan silibus yang digunakan ketika ini bermula 2017 dan untuk bina silibus ketika itu telah ada perbincangan sebelum itu lagi.

“Jika silibus ditukar secara kerap, cikgu-cikgu serta murid-murid akan menghadapi kesukaran nak sesuaikan diri dengan silibus baharu,” katanya seperti dilapor UtusanTV, hari ini.

Mengulas lanjut beliau berkata, ada pihak yang cuba mempolitikkan perkara berkenaan menjelang Pilihan raya.

“Ada ahli-ahli politik diluar sana, bila dekat dengan pilihan raya, mereka cuba untuk mempolitikkan isu silibus.

“Kalau nak politikkan silibus ini saya boleh bercerita panjang yang mana sejak 2017 hingga ketika ini, ia melibatkan kerajaan Barisan Nasional (BN), 2018 Pakatan Harapan (PH) dan sebagainya.

“Tetapi kita tidak mahu perkara ini dipolitikkan kerana sistem pendidikan negara perlu dijauhkan dari politik,” katanya.

Tegas beliau tindakan menukar silibus hanya menyebabkan murid dan guru mengalami kesukaran dalam pembelajaran serta pengajaran.

Kaedah penggunaan silibus ketika ini adalah dengan mengkaji keberkesanan selepas satu pusingan.

Katanya, satu pusingan ini bermaksud apabila murid itu masuk darjah satu dengan silibus tersebut, dia akan habis darjah enam dengan pendekatan silibus yang sama.

Jelas beliau, kelompok darjah satu 2017 merupakan kohort pertama silibus itu dan mereka pada waktu ini berada pada tahun enam.

“Jadi, silibus 2017 selesai pusingannya pada tahun ini untuk sekolah rendah,” katanya.


‘Boleh terima syor Bumiputera DAP tapi dengan syarat…’

BANGI, 19 Rabiulakhir 1443H, Rabu – Cadangan DAP yang mahukan kerajaan menggubal dasar perpaduan negara baharu boleh dilaksanakan, sekiranya parti tamak haloba itu menerima dan akur dengan beberapa syarat.

Ketua Penerangan BERJASA, Hazwan Mohamad berkata, cadangan Setiausaha Agung DAP, Nga Kor Ming itu boleh dipertimbangkan jika parti itu boleh berikrar untuk taat setia kepada Yang di-Pertuan Agong dan raja-raja Melayu.

Beliau juga mahu semua bangsa di negara ini fasih bertutur dan menulis menggunakan bahasa Melayu, selari dengan tuntutan Kor Ming yang mahukan status semua rakyat sebagai Bumiputera.

Selain itu, katanya, kaum lain juga perlu mengakui dan menerima bahawa agama Islam sebagai agama Persekutuan.

“Bersetuju juga untuk menyatukan sistem persekolahan iaitu sekolah kebangsaan dan menolak sistem vernakular.

“Bersetuju untuk mengharamkan iklan pekerjaan yang meletakkan kriteria boleh berbahasa Mandarin,” katanya dalam kenyataan, hari ini.

Beliau berkata demikian mengulas cadangan Kor Ming agar semua rakyat yang lahir pada awal 31 Ogos 1957 boleh menikmati status Bumiputera dan kerajaan tidak patut atau tidak boleh lagi membezakan rakyat dengan ‘warna kulit’.

Bekas Timbalan Speaker Dewan Rakyat itu berkata, Indonesia telah lama menghapuskan perbezaan Bumiputera dan bukan Bumiputera, selain mendakwa kononnya politik kaum adalah penghalang terbesar kepada perpaduan serta kemajuan negara.

Sementara itu, bekas Ahli Jawatankuasa Pusat Ikatan Muslimin Malaysia (ISMA), Haji Omar Kassim berkata, semua pihak tidak perlu membuang masa berbincang mengenai isu berkenaan.

“DAP sekali lagi melupakan sejarah pembentukan negara ini yang tidak akan berubah.

“Ia adalah sebahagian dari sejarah yang dipateri kemas menjadi identiti negara. Malaysia mempunyai identitinya tersendiri,” katanya.